ועדת הפנים ואיכות הסביבה, כנסת 15, פרוטוקול מספר 172, 2000-11-07 13:30

דוד אזולאי: זהו המשך הדיון בעקבות סיור שהיה לנו בישובים דליית אל כרמל ועוספייה.

דוד אזולאי: בדיון זה נעסוק בבעיית אדמות הישובים וכן בעניין האנטנות הסלולריות.

דוד אזולאי: כולנו זוכרים את מה שקרה שם.

דוד אזולאי: מיום ליום יש מודעות גבוהה יותר לנזקים הקשים העלולים להיגרם מהצבת אנטנות בכלל ואנטנות סלולריות בפרט.

דוד אזולאי: אני חייב להגיד שאחד הדברים המדאיגים אותי היום, שעדיין לא נסתיימו הדיונים בתמ"א 36, העוסקת בהצבת האנטנות הסלולריות, וכבר בימים אלה מתקיימים דיונים לבחירת זכיין סלולרי רביעי.

דוד אזולאי: אני שואל, אני זורק את השאלה בחלל האוויר, איך מתכוונים להתמודד עם זה?

דוד אזולאי: האם קודם מאפשרים הצבת אנטנות ואחר-כך דנים, או שקודם דנים ולא יודעים מתי לדון ובינתיים החברות מציבות את האנטנות ואחר-כך נתחיל למצוא כל מיני פתרונות לזכיין הרביעי?

דוד אזולאי: עם התקדמות הטכנולוגיה שמחייבת הצבת אנטנות אני חושב שהדבר הזה צריך לעורר דאגה אצל כולנו.

דוד אזולאי: התחושה היא שבזמן הקרוב ביותר לא יהיה מטר מרובע אחד באוויר שלא תהיה בו קרינה.

דוד אזולאי: האם זה יהיה חלק מחיינו במדינת ישראל?

דוד אזולאי: השאלה הזאת מופנית לכל הגורמים המקצועיים שצריכים לתת על כך את הדעת, לפני שיתחילו להקים ועדות חקירה שיבדקו את הדברים הללו.

דוד אזולאי: היות ויוזם הדיון הזה הוא חבר הכנסת איוב קרא, חבר ועדת הפנים ואיכות הסביבה, אבקש ממנו לפתוח את הדיון.

איוב קרא: צהרים טובים לכולם.

איוב קרא: ברשותך, אדוני היושב-ראש, אנחנו מקיימים דיון, כמו שאמרת, בהמשך לסיור שיזמנו בסביבות חודש מרץ בדליית אל כרמל ובעוספייה.

איוב קרא: הסיור בא בעקבות המהומות שהיו סביב נושא האנטנות אבל גם נכנסנו אז לדיון בכמה נושאים מרכזיים וקרדינליים בחיי היומיום של הקהילה.

איוב קרא: עד 1.7 היו צריכות להימסר לנו תשובות איפה בפארק מפשירים קרקעות.

איוב קרא: אני מקווה שכל אנשי המקצוע פה מוכנים לתת לנו תשובות בנושא זה.

איוב קרא: אולי יושב-ראש הוועדה הקודם יכול להסביר לנו איפה זה עומד כי אני בדקתי עם יושב-ראש הוועדה הנוכחי והוא לא עודכן בסוגיה הזאת.

איוב קרא: אנחנו רוצים לדעת איפה זה עומד.

איוב קרא: אנחנו רוצים לדעת למה עדיין בכפר עוספייה ישנן 5 אנטנות סלולריות של אורנג', אני לא יודע בדיוק של איזה חברות, למרות שקיבלנו בזמנו תשובה שהחברות התחייבו להעביר את האנטנות הללו מעוספייה.

איוב קרא: כמו כן, יש כוונה להגיש 49 כתבי אישום, בשלב זה יוגשו 10 כתבי אישום אבל יש עוד 39 אנשים שחשודים בהתפרעויות ועלולים להגיש נגדם כתב אישום.

איוב קרא: אנחנו רוצים לבדוק איפה עומד הנושא הזה וכיצד אפשר לסייע כדי שהפרשה הזאת תהיה מאחורינו ולא תובא לעולם הזה.

איוב קרא: בעצם כל הנושא הזה נבע מתסכולים, ממצב נתון, שאנשים חלו כתוצאה מהאנטנות הללו.

איוב קרא: כשמרחפת סכנה על חיי האנשים מטבע הדברים קורות הפגנות כאלה.

איוב קרא: הדבר המרכזי הוא הפשרת קרקעות לבנייה בעוספייה ובדליית אל כרמל.

איוב קרא: יש מצוקה קשה מאוד לחיילים משוחררים.

איוב קרא: אנשים לא מוצאים אדמות לבנייה.

איוב קרא: בעוספייה המצב הוא קטסטרופלי כי הציעו להם שם על כל דונם אדמה 6 יחידות דיור.

איוב קרא: באורח החיים הכפרי זה לא כל-כך הולך.

איוב קרא: אנחנו חושבים שיש השהייה מיותרת בטיפול בתוכניות מיתאר שהופקדו.

איוב קרא: לא מקדמים אותן כמו שצריך.

איוב קרא: כתוצאה מכך אין רשיונות והיתרי בנייה וחיילים משוחררים מתוסכלים מסתובבים ברחובות.

איוב קרא: אנחנו רוצים לדעת איך ניתן לאפשר לאנשים שחוזרים משירותם הצבאי לבנות את חייהם במקום.

איוב קרא: אני לא נכנס לסיבות אבל חייבים לפתור את הבעיה הזאת, שאנשים יוכלו למצוא אפשרות לקיים חיים נורמליים ולהתקדם.

איוב קרא: הגיעו אלי הרבה פניות בתקופה האחרונה, ובגלל זה יזמתי את הדיון.

איוב קרא: אנשים לא יכולים לבנות בית והם מסתובבים ברחובות.

איוב קרא: הם לא יכולים אפילו לשכור בית.

איוב קרא: זה מצב שהוא בלתי נסבל ולא מתאים למדינה נאורה כשלנו.

איוב קרא: אני דורש שעלויות הקרקע לחיילים המשוחררים יותאמו לכפרים הדרוזים הנוספים ולא יהיו בערך הקרקע של חיפה, כפי שקורה כעת.

איוב קרא: לא יכול להיות שחייל משוחרר יידרש לשלם מחיר עבור קרקע בהתאם למחירים בשכונת דניה בחיפה.

איוב קרא: אנחנו לא מסכימים לזה, זה לא מתאים ולא הוגן.

איוב קרא: אנחנו עומדים על כך - ויושבים פה האנשים הממונים- - -

דוד אזולאי: מי קובע את המחירים, המינהל?

איוב קרא: כן, המינהל.

דוד אזולאי: אתה צריך להיות שמח על כך שמחיר הקרקע הוא יקר.

דוד אזולאי: כנראה שיש ביקוש.

איוב קרא: השמאים של חיפה הם השמאים של דליית אל כרמל ועוספייה ובגלל זה המחיר הוא גבוה.

איוב קרא: אני חושב שהשמאים של שפרעם ושל בית-ג'אן צריכים להיות השמאים שלנו.

איוב קרא: אני עומד על כך שהשמאים של האיזור הזה- - -

דוד אזולאי: האם זה משנה איפה גר השמאי שיקבע את מחיר הקרקע?

איוב קרא: כן.

איוב קרא: הם עורכים השוואה.

איוב קרא: כשאתה מביא שמאים של חיפה הם רואים בזה, מבחינת העבודה שלהם - זה עקרוני - - -

והבה והבה: אנחנו הגשנו השגה על השמאות.

איוב קרא: אנחנו רוצים תשובות כדי לפתור בעיה.

איוב קרא: מר והבה, אנחנו נשמח אם תעדכן אותנו אם יש התפתחויות.

איוב קרא: לגבי תוכנית המיתאר שהוגשה לוועדה המחוזית, אני רוצה לדעת למה היא מתעכבת.

איוב קרא: אנחנו עומדים על כך שכמו שמשרד הפנים עשה ב-20 ישובים ערביים, שמימן להם את התכנון והעמיד לזכות כך 20 מיליון שקל, בשיתוף פעולה עם האוצר, כדי לקדם את תוכניות המיתאר שלהם, אני חושב שגם בעוספייה ובדליית אל כרמל צריכה המדינה להשתתף במימון התכנון.

דוד אזולאי: האם אתם לא נכללים בתוכנית הזאת של הכנת תוכניות מיתאר בישובים הדרוזים?

איוב קרא: כרגע הופקדו תוכניות מיתאר והן מתעכבות בוועדה המחוזית.

איוב קרא: אנחנו רוצים לשמוע למה הן מתעכבות.

איוב קרא: אם אין בעיה, צריך לקדם אותן.

איוב קרא: הם צריכים לדעת שיש מצב חירום, מצב אבסורדי מבחינת הבנייה, ולכן צריך לתת push, לתת את כל הכוח כדי שהתוכניות האלה יאושרו מהר ככל האפשר.

איוב קרא: יש סיכום שנתקבל ב-6.4.2000 כאשר מר קופלמן ישב עם חברי וראשי המועצות של עוספייה ודליית אל כרמל.

איוב קרא: הסיכום אומר: "1) בתוך תוכנית המיתאר ע"ד 301, ע"ד 300, של דליית אל כרמל ועוספייה רשאית הוועדה המרחבית לתכנון ולבניה רכס הכרמל להנפיק היתרי בנייה בתנאי שהיתרים אלה יתאימו לתכנון העתידי ולא יהיו נוגדים לייעודי הקרקע שמופיעים בתוכנית המיתאר.

איוב קרא: 2) אין הוועדה המרחבית רכס הכרמל רשאית להנפיק היתרים בשטחים גליליים ולא תדון ולא תמליץ בשטחים אלה.

איוב קרא: 3) יוגשו בקשות לליגליזציה לאותם בתים שנבנו ללא היתרים.

איוב קרא: בתים אלה יאושרו בתנאי שהם לא חורגים מתוכניות המיתאר המאושרות והעתידיות.

איוב קרא: 4) ינתנו שימושים חורגים למבנים שניבנו בעבר בהתאם לחוק התכנון והבנייה.

איוב קרא: 5) תוכנית המיתאר והתוכניות המפורטות של דליית אל כרמל ושל עוספייה יקבלו עדיפות גבוהה בוועדה המחוזית".

איוב קרא: אני עומד על כך שהסיכום הזה, שנעשה עם מר קופלמן, שלאחר מכן לצערי הרב כתב מכתב שנוגד קצת את רוח הדברים, אולי בגלל דברים שאני לא רוצה להיכנס אליהם - - -

והבה והבה: אני מבקש שכן תיכנס אליהם.

והבה והבה: נעשה סיכום עם הממונה על המחוז, עוזר השר, סגן הממונה, חצי עולם ופתאום גילו רגליים קרות.

והבה והבה: אני מבקש שתיכנס לזה.

איוב קרא: אני לא יודע מה הסיבה לסיכום הזה, שפתאום קיבל ריאקציה שלילית שבועיים אחרי שהוא נתקבל.

איוב קרא: אנחנו רוצים לדעת מה הסיבה לכל הסוגיה הזאת.

איוב קרא: אנחנו קוראים לכל האחראים והממונים פה, תבינו, יש לכם באיזור הזה שקט.

איוב קרא: כל מי שמסתובב שם מתקבל בידיים פתוחות.

איוב קרא: לכולם נעים להסתובב שם.

איוב קרא: זה נוגע לאוכלוסיה שהיא כל-כך לויאלית למדינה ולדרכה.

איוב קרא: לא מיידים אבנים ולהיפך, שם מצב הבטחון הוא אף יותר טוב מאשר בחיפה ומהרבה מקומות אחרים.

איוב קרא: אי אפשר שכל הזמן יסתכלו על הישובים הללו כאילו הם מובנים מאליהם.

איוב קרא: מי שהוא "ילד טוב" לא נותנים לו שום דבר.

איוב קרא: הוא בסדר ולכן למה צריך לעורר משהו?

איוב קרא: מי שמתעורר וזורק אבנים, נותנים לו 4 מיליארד שקל.

איוב קרא: בשביל זה אנחנו קיימים במדינה הזאת?

איוב קרא: אני מבקש מכולכם לתת push, לעזור לראשי המועצות לפתור בעיות ולגבות את כל הנושא הזה במרחב שלנו כדי שנצא כולנו נשכרים מכך.

איוב קרא: היום החיילים המשוחררים הם מתוסכלים.

איוב קרא: יש הרבה קיפוח בנושא התעשייה והמסחר.

איוב קרא: זה אמנם לא נושא הדיון אבל באשר לנושאים שקשורים בוועדת הפנים ואיכות הסביבה ובכל הגורמים שיושבים פה, אנחנו נצא מפה היום עם קריאה חד-משמעית לפתור את הבעיות הללו.

איוב קרא: תודה רבה.

מאיר פרוש: קודם כל אני רוצה לברך על היוזמה לכינוס הפורום הנכבד הזה לדיון במצוקת הקרקעות.

מאיר פרוש: אנחנו מתמקדים בדיון הזה בעוספייה ודליית אל כרמל אבל אני רוצה לומר שהיוזמה הזאת ברוכה מכיוון שמי שמכיר קצת את השטח ויודע את המצוקה הנוראה של הזוגות הצעירים בקרב האוכלוסיה הזאת יודע שאם אנחנו לא נקדם תכנון - ואני לא מדבר דווקא כרגע על דליית אל כרמל ועוספייה, שאנחנו נמצאים פה לצורך הדיון עליהם, אבל אם לא יקדמו תכנון באוכלוסיה הזאת ובאוכלוסיה הערבית ככלל אנחנו עלולים להגיע לקטסטרופה.

מאיר פרוש: ראיתי את זה גם בתפקידי כסגן שר הבינוי והשיכון.

מאיר פרוש: לא הייתי אחראי על הנושא של המינהל אבל הרגשתי בכל סיור שלי ובכל שיחה, כשפגשתי מבוגרים וכשפגשתי צעירים, שזה היה נושא הנושאים וזו היתה בעיית הבעיות.

מאיר פרוש: אנחנו עדים למצוקה.

מאיר פרוש: אנחנו יודעים שלא מקדמים תכנון.

מאיר פרוש: יש לכך כל מיני תירוצים, שחלקם תירוצים טובים וחלקם תירוצים אמיתיים, אבל בפועל אנחנו לא מתקדמים לפי הקצב שצריכים להתקדם במצב כזה קשה, כשכל-כך הרבה זוגות צעירים לא מוצאים פתרון דיור.

דוד אזולאי: שמענו פה דברים חמורים.

דוד אזולאי: אם זה נכון זה חמור מאוד בעיני, שמקציבים 20 מיליון שקל לתכנון במגזר הערבי וישובי הדרוזים בכלל לא נכללים במסגרת התכנון הזה.

דוד אזולאי: אם זה כך, זה באמת חמור.

דוד אזולאי: אנחנו תיכף נשמע את הנציגים.

מאיר פרוש: אני רוצה לומר עוד משפט אחד.

מאיר פרוש: תסלחו לי שאני אומר את זה פה, עשיתי את זה גם בעבר בפורום של ראשי רשויות.

מאיר פרוש: צריך לקדם תכנון וצריך לעודד אתכם.

מאיר פרוש: אני יודע שהאוכלוסיה הזאת גרה בצורה של בנייה כפרית אבל אני חושב שכל אחד צריך לשאול את עצמו, בהיעדר קרקעות, האם לא היה כדאי שאתם ביניכם - לא שאנחנו ניכפה עליכם את אורח החיים - ביניכם אולי כדאי שתחשבו אם לא הגיע הזמן ללכת על בנייה רוויה.

מאיר פרוש: לא שההצעה שלי באה להפחית בכהוא זה מהמצוקה ומהקטסטרופה שאני רואה לנגד עיני בכך שלא מקדמים תכנון, אבל אתם הרי יודעים את המצוקה.

מאיר פרוש: אם מגרש היום בדליית אל כרמל או בעוספייה או במקומות האלה הוא כל-כך יקר - ואני עוד מעט אתייחס לבעיית השמאי - זה מכיוון שיש מצוקה גדולה של קרקעות.

מאיר פרוש: אז אולי היה כדאי שביני

מאיר פרוש: כם תחשבו על איזה רביזיה בכל נושא התכנון ואולי תלכו במקומות מסויימים על בנייה רוויה.

מאיר פרוש: דבר נוסף ואחרון שאני רוצה לומר, אני לא יודע אם נמצא פה נציג של השמאי הממשלתי אבל לא יתכן שרק מכיוון שיש ביקוש גדול בדליית אל כרמל ובעוספייה לכן אפשר לקבוע מחירים יקרים ומפולפלים.

מאיר פרוש: צריך גם לקחת בחשבון את העוני ואת הצורה שבה חיים באותם כפרים, עם בעיות התשתית, בעיות הביוב, בעיות הפיתוח והדוחק שיש שם.

מאיר פרוש: למה את זה לא לוקחים בחשבון?

מאיר פרוש: האם רק הביקוש הוא זה שקובע את מחיר הקרקע?

מאיר פרוש: איך אפשר לקבוע מחיר קרקע בדליית אל כרמל כמו בחיפה?

מאיר פרוש: הרי אנחנו יודעים שבחיפה המצב הרבה יותר טוב בכל מה שקשור לתשתיות.

מאיר פרוש: לא המדינה אשמה בזה.

מאיר פרוש: זה נתון שקיבלנו כירושה מלפני 100, 200 ו-300 שנים כשבנו את הכפרים האלה.

מאיר פרוש: אבל אני חושב שכאשר השמאי הממשלתי בא לקבוע מחירי קרקע הוא היה צריך להתחשב גם בתנאים הפיסיים בשטח ולא לקבוע רק לפי שאלת הביקוש.

מאיר פרוש: אני חושב שזה צריך לבוא לידי ביטוי בסיכום, אם אתה מרשה לי להציע.

דוד אזולאי: אני מציע שנשמע את ראשי המועצות, שכל אחד יציג את הדברים בזווית הראייה שלו.

שריף אבו רוקון: אני רוצה להודות ליושב-ראש הוועדה ולחבר הכנסת איוב קרא על היוזמה הזאת, ולחברי הכנסת מאיר פרוש ומוחמד כנעאן שהגיעו לכאן.

שריף אבו רוקון: הנושא הוא מאוד חשוב גם מנקודת ראות שלנו וכמובן שגם לכם, בתור ועדה מאוד חשובה שיש לה מה לומר בנושאים האלה.

שריף אבו רוקון: אני רוצה לדבר על שלושה נושאים.

שריף אבו רוקון: באשר לאנטנות: האירוע בחודש פברואר בשנה שעברה היה אחד האירועים הקשים בתולדות היישוב שלנו.

שריף אבו רוקון: אנחנו עדיין סובלים מזה.

שריף אבו רוקון: חבר הכנסת קרא הזכיר את זה, בגלל כתבי האישום, שאני מקווה שאנחנו נתגבר על זה בסופו של דבר ושהאנשים לא ינזקו.

שריף אבו רוקון: בסך הכל ההתנהגות אז היתה ספונטנית ולא מתוכננת.

שריף אבו רוקון: הרבה אירועים ספונטניים קורים בהיסטוריה.

שריף אבו רוקון: בדרך כלל הישוב שלנו - וגם הצעירים בתוכו - הוא כפר שקט והוא חי בשלום זה עשרות שנים.

שריף אבו רוקון: בנושא האנטנות היתה החלטה של ועדת השרים לענייני אנטנות סלולריות, בראשותה של השרה דליה איציק.

שריף אבו רוקון: בעקבות זה הוקמה ועדת מנכ"לים ושם אמרו שאם אנחנו לא רוצים אנטנות סלולריות ביישוב, זאת זכותנו.

שריף אבו רוקון: אנחנו החלטנו במליאת המועצה המקומית - ולא רק במליאת המועצה אלא אני חושב ש-98% מהתושבים בכפר עוספייה לא רוצים אנטנות, אפילו אם כתוצאה מכך הם לא יוכלו להשתמש בצורה תקינה בטלפונים הסלולריים שלהם.

שריף אבו רוקון: אנחנו עדיין מתנגדים ונתנגד.

שריף אבו רוקון: נדמה לי שהיום עדיין ישנן שם מספר אנטנות.

אסף אייזין: האנטנות שם אינן פועלות.

דוד אזולאי: תתייחס לדברים בראייה של הישוב שלך.

דוד אזולאי: יש פה נציגים של המשרד לאיכות הסביבה שיוכלו להתייחס.

שריף אבו רוקון: כאן היתה החלטה נכונה.

שריף אבו רוקון: החלטנו שאנחנו לא רוצים אנטנות סלולריות וכמובן שרוב האנטנות הורדו.

שריף אבו רוקון: רוב האנטנות כבר לא פועלות, גם הפירטיות.

שריף אבו רוקון: כל פעם שיש יוזמה של מישהו להציב אנטנה פירטית על גג ביתו אנחנו ישר מזעיקים את הוועדה המרחבית רכס הכרמל.

שריף אבו רוקון: אמרנו לפני שבוע שוב בוועדה המרחבית רכס הכרמל שאנחנו נתנגד לתת כל אישור או רישיון להקמת אנטנות כאלה.

דוד אזולאי: האם היום בישוב שלך מוצבות אנטנות ללא אישורים?

שריף אבו רוקון: אין היום אנטנות סלולריות שפועלות בישוב.

בנצי מורדוב: יש אנטנות ברישיון.

שריף אבו רוקון: אם יש עדיין אנטנות פעילות אז אני מבקש לומר, וזה הסיכום עם מנכ"ל משרד התקשורת, שכבר דיברתי איתו פעם, שהוא יעשה בדיקה.

שריף אבו רוקון: הוא תוך שעה יכול לגלות אם יש אנטנות, באיזה מקום והיכן.

שריף אבו רוקון: אני חושב שזאת היתה החלטה נכונה וזה רצון התושבים.

שריף אבו רוקון: אנחנו לא רוצים שם אנטנות מכיוון שהנושא הזה הביא לפניקה בקרב התושבים, היו מחלות, ואפילו אם זה רק השפעה מבחינה פסיכולוגית אי אפשר להסכים לדבר כזה.

שריף אבו רוקון: אעבור לנושא הפארק, שמלווה אותנו הרבה שנים.

שריף אבו רוקון: אני רוצה להגיד מלה טובה על השרה לאיכות הסביבה, שנתנה הוראה להקים צוות שפועל כבר מספר חודשים.

שריף אבו רוקון: הצוות היה אמור לסיים את עבודתו עד חודש יולי-אוגוסט אבל בגלל סיבות שונות זה התעכב.

שריף אבו רוקון: הצוות מורכב מנציגים מהמועצה המקומית עוספייה ומהמשרד לאיכות הסביבה.

שריף אבו רוקון: הגענו למיפוי של כל הנושא.

שריף אבו רוקון: אני מדבר על השטחים שהם בתחום שיפוט המועצה המקומית, 1,200-1,300 דונם, שהם בבעלות פרטית של התושבים, שחל עליהם החוק של הפארק.

שריף אבו רוקון: אם תהיה גריעה של הפארק מהשטח הזה תהיה אפשרות לבנות עליהם.

שריף אבו רוקון: הגענו עם רשות שמורות הטבע והגנים הלאומיים להסכמות ולאי-הסמכות, על-פי הסיכום.

שריף אבו רוקון: אנחנו נתקדם הלאה ונניח את ההסכמות וגם את אי-ההסכמות בפני השרה ובפני המועצה לגנים ירוקים כדי שהם יחליטו.

שריף אבו רוקון: אני חושב שזה אחד הנושאים החשובים.

שריף אבו רוקון: אמרנו שבמקומות שיש להם ערך טבעי, כמו ואדי אז'ור וכמו מקומות אחרים, אנחנו מוכנים להסכים ששם לא תהיה גריעה.

דוד אזולאי: האם יש היום עתודות קרקע לבנייה בישוב שלך?

שריף אבו רוקון: יש קרקעות פרטיות - המינהל זה סיפור אחר שאני אתייחס אליו - אבל לצערי, אני רוצה לגעת בנקודה שחבר הכנסת פרוש התייחס אליה וזה הנושא של התכנון.

שריף אבו רוקון: מכיוון שהנושא של התכנון לא התקדם בצורה ראויה לשמה ומתעכב לכן כל גריעה מהפארק תסייע בידי התושבים להקים בתים.

שריף אבו רוקון: רק לפני שבוע ישבנו במליאת המועצה יחד עם הנציגים של רשות שמורות הטבע והגנים הלאומיים ואני מקוה שבקרוב אנחנו נניח את ההסכמות ואי-ההסכמות בפני השרה.

שריף אבו רוקון: בנושא של גריעת הפארק אי ההסכמות בינינו הן רבות.

שריף אבו רוקון: נניח את זה וניראה איך אנחנו מתקדמים.

שריף אבו רוקון: אני מקווה שחלק גדול מהקרקעות האלה, שהן בבעלות פרטית, יוחזרו, ייגרעו מהפארק ותהיה אפשרות לבנות עליהן.

שריף אבו רוקון: הנושא השלישי הוא נושא המינהל והתכנון.

שריף אבו רוקון: אני חושב שאלה הבעיות הכי קשות שלנו, דווקא בעוספייה.

שריף אבו רוקון: ב-10-12 השנים האחרונות נתנו אישורי בנייה לחיילים משוחררים ולזוגות צעירים לפחות מ-60 חלקות.

שריף אבו רוקון: בוועדה המחוזית בחיפה יש 7 מיתחמים ואנחנו רוצים שיקדמו את התכנון לפחות במיתחם אחד או שניים או שלושה, שהם כ-300 חלקות לזוגות צעירים.

שריף אבו רוקון: אני חושב שהפעולות בוועדות התכנון והבניה, במיוחד בוועדת התכנון המחוזית, הולכות לאט, לאט.

שריף אבו רוקון: אני חושב שאפשר לקדם ולהריץ את זה.

שריף אבו רוקון: יש קידום שנעשה על-ידי המינהל, למרות שאני, כמו שאמר חבר הכנסת קרא, לא הייתי רוצה שהמינהל יקבע שם צפיפות של 6 דירות לדונם.

שריף אבו רוקון: זה מייקר את הקרקע.

שריף אבו רוקון: קודם כל אני מציע שיהיה זירוז לתכנון.

יחזקאל לביא: האם המועצה הגישה תוכניות לוועדה המחוזית?

שריף אבו רוקון: כן.

שריף אבו רוקון: הגישו, העבירו את זה לדיון ובדיון הכל התעכב בשל כל מיני סיבות, שאני חושב שאפשר להתגבר עליהן.

שריף אבו רוקון: אני מאוד מחשיב את הנושא הזה של החוק ושל הטכניקות אבל אפשר להתגבר ולתת אפשרות לקדם את הנושא הזה, שלצערי לא קודם.

שריף אבו רוקון: למשל, אני אתן דוגמא.

שריף אבו רוקון: אנחנו הפקדנו תוכנית לבית-ספר בשכונה המזרחית בעוספייה.

שריף אבו רוקון: זה אולי המקרה היחיד שרשות שמורות הטבע והגנים הלאומיים נתנה הסכמה בכתב שנקים שם בית-ספר.

שריף אבו רוקון: גם תוכנית זאת נמצאת בוועדה המחוזית כבר הרבה חודשים ולא מתקדמת.

שריף אבו רוקון: אפשר להציב את זה על סדר היום כדי שאנחנו נתקדם כי אנחנו רוצים לבנות בית-ספר.

שריף אבו רוקון: יש הסכמה של משרד החינוך לתת לנו לבנות שם בית-ספר.

שריף אבו רוקון: בנושא הקרקעות לחיילים המשוחררים ולזוגות צעירים יש בעיה.

שריף אבו רוקון: הבעיה בעוספייה ובדליית אל כרמל שונה מזו שקיימת בכפרים הדרוזים בגליל.

שריף אבו רוקון: שם רוב הכפרים הדרוזים נמצאים באיזורי עדיפות א' ו-ב' ואילו אנחנו לא נמצאים בשום איזור עדיפות.

שריף אבו רוקון: יש את עניין השמאות, שהזכיר חבר הכנסת פרוש.

שריף אבו רוקון: יש עניין אחר שצריך להביא לגביו הצעה.

שריף אבו רוקון: בסך הכל התושבים בעוספייה ובדליית אל כרמל נמצאים ברמה סוציו-אקונומית 4, שהיא לא גבוהה.

שריף אבו רוקון: אם אנחנו צריכים לשווק לחיילים המשוחררים ולזוגות הצעירים חלקת קרקע של 350-400 מטר והעלות של זה היא 100,000 שקל, אחרי הנחה לחיילים משוחררים - אנחנו פשוט לא יכולים לשווק את הקרקע בצורה כזאת.

שריף אבו רוקון: היום ב-100,000 שקל אתה יכול לקנות חלקה במקום אחר, אומנם חקלאית - ואני מקווה שהוועדה המרחבית רכס הכרמל תלך לפי הסיכום שקרא חבר הכנסת קרא עם מר קופלמן מנהל המחוז, שתיתן אפשרות - אבל בנושא הזה של 100,000 שקל לחלקת אדמה, אף חייל משוחרר לא יכול לשלם את זה.

שריף אבו רוקון: זה אחרי הנחה.

שריף אבו רוקון: מי שהוא לא חייל משוחרר, למשל היתה בחורה נכה שנתנו לה לפני שנה וחצי חלקה של 400 מטר והיא שילמה 180,000 שקל.

שריף אבו רוקון: איפה קיימים מחירים כאלה?

שריף אבו רוקון: רק בשכונת דניה.

שריף אבו רוקון: לצורך השוואה אני אתן את המחירים בכפר סג'ור, שהוא כפר דרוזי, שם משלמים 15,000 שקל.

שריף אבו רוקון: למה אצלנו זוג צעיר או חייל משוחרר צריך לשלם מחירים כאלה?

שריף אבו רוקון: מפני שהוא נושם את האוויר של שכונת דניה ונמצא קרוב אליה?

שריף אבו רוקון: זה לא מוצדק.

דוד אזולאי: כמה משלמים בזכרון יעקב?

שריף אבו רוקון: זה אורח חיים שונה.

שריף אבו רוקון: חבר הכנסת אזולאי, כדי לפתור את הבעיה הזאת, כדי שאנחנו נוכל להתקדם אני מציע שהוועדה המחוזית תקדם ותזיז מהר ככל האפשר הן את התכנון והן את הטאבו.

שריף אבו רוקון: אני הצעתי למשרד ראש הממשלה שאם אנחנו לא נהיה בסדר עדיפות לאומית, ויש להם שם חלוקה שרירותית, למשל לפי קווי עימות, לפחות שייכללו אותנו במה שנקרא טיפול נקודתי.

שריף אבו רוקון: ביקשתי שיהיה טיפול נקודתי בשני הישובים האלה בנושא של שיכון ובנושאים של תעשייה ותיירות כדי שאנחנו נוכל להתפתח.

שריף אבו רוקון: אם לא תהיה התקדמות בנושאים האלה אני חושב שתהיה לזה תוצאה מאוד קשה כי לא יכול להיות שמאות צעירים היום מחכים כדי לקבל את הקרקע והם יקבלו אותה במחיר כזה, מחיר מאוד גבוה.

שריף אבו רוקון: צריך למצוא פתרון לנושא הזה.

שריף אבו רוקון: תודה.

דוד אזולאי: רבותי, אני מבקש מכל הדוברים להשתדל לתמצת את הדברים כי אנחנו חייבים לסיים את הדיון הזה בהקדם.

רמזי חלבי: אני אשתדל לקצר.

רמזי חלבי: אני מסכים לדבריו של ידידי מר שריף אבו רוקון.

רמזי חלבי: בעניין היתרי הבנייה: בדליית אל כרמל יש לנו בין 200-250 חתונות שנה, שזה כמעט 250 בתים חדשים.

רמזי חלבי: אנחנו צריכים לבנות את הבתים האלה.

רמזי חלבי: אין לנו מקום אחר לגור בו ובפני הצעיר מדליית אל כרמל לא עומדת האפשרות לגור בישוב אחר.

רמזי חלבי: אנחנו הרי ניבנה את הבתים שלנו.

רמזי חלבי: אני מחלק את הפתרון לשני טווחים.

רמזי חלבי: בטווח הקצר יש ללכת לשיטת קופלמן.

רמזי חלבי: זאת הנוסחה שמר קופלמן הסכים עליה, לאחר שישבנו אצל יושב-ראש ועדת הפנים ואיכות הסביבה הקודם וסוכם העניין.

רמזי חלבי: אני חושב שצריך ללכת לסיכום הזה ולקיים אותו בטווח הקצר.

רמזי חלבי: למה?

רמזי חלבי: כי זה מדבר על תוכניות מפורטות.

דוד אזולאי: האם הסיכום הזה היה על דעת המחוז?

רמזי חלבי: בוודאי, חד וחלק.

והבה והבה: אנחנו בעצם עבדנו ככה כל הזמן.

והבה והבה: היינו צריכים פשוט לרשום את זה במסמך.

והבה והבה: אחרי שרשמנו את זה הם קיבלו רגליים קרות, בגלל בג"ץ ובגלל דברים אחרים.

איוב קרא: הסיכום הזה היה על דעת מר קופלמן, בנוכחות עוזר השר לשעבר, שנמצא פה במקרה.

דוד אזולאי: המסמך הזה הוא מסמך שיצא על-ידי הוועדה המקומית לתכנון הבניה רכס הכרמל, שמר והבה חתום עליו.

דוד אזולאי: פה אין אפילו העתק למחוז.

והבה והבה: יש העתק למחוז ולכל הנוכחים.

בנצי מורדוב: יש תשובה של הממונה על המחוז לעניין ואי-הסכמתו לעניין.

בנצי מורדוב: הממונה על המחוז כתב שהוא מסכים לכל דבר שיהיה בהתאם לחוק ואילו הדברים שנכתבו במסמך הם בניגוד לחוק.

רמזי חלבי: אל תלמדו אותנו מה זה חוק.

רמזי חלבי: ההערה של יושב-ראש הוועדה המרחבית רכס הכרמל מחבלת במה שאני מבקש, אדוני היושב-ראש.

בנצי מורדוב: אתה לא צודק.

רמזי חלבי: אני לא מדבר איתך בכלל.

בנצי מורדוב: גם לא מאיימים.

דוד אזולאי: בואו נשמור על הסדר.

רמזי חלבי: אני אשמור על הסדר בתנאי שהוא לא יתערב בדברים.

רמזי חלבי: אני רוצה להמשיך בדברים שלי.

רמזי חלבי: מר מורדוב, אני לא מדבר איתך בכלל.

בנצי מורדוב: כל אחד עם התרבות שלו.

בנצי מורדוב: אל תאיים כאן.

בנצי מורדוב: איזה סגנון זה?

בנצי מורדוב: איפה חונכת?

בנצי מורדוב: תתבייש.

רמזי חלבי: איזה איומים?

רמזי חלבי: רק הוא כל הזמן שומע איומים.

רמזי חלבי: האיומים הם אצלך בראש.

רמזי חלבי: מי אתה בכלל שתדבר איתי?

בנצי מורדוב: לא תדבר איתי בסגנון הזה של איומים.

בנצי מורדוב: באנו לכאן לדיון ענייני.

מוחמד כנעאן: מדבר כאן ראש מועצה שאחראי על הישוב שלו.

מוחמד כנעאן: תן לו להמשיך את דבריו, עם כל הכבוד.

בנצי מורדוב: אבל בלי איומים.

רמזי חלבי: האם אתה שמעת איומים, אדוני היושב-ראש?

רמזי חלבי: אני עוד לא התחלתי לדבר.

רמזי חלבי: רק הוא שומע איומים כל הזמן.

רמזי חלבי: אני רוצה לסיים את הדברים שלי ושמר מורדוב לא יתערב בדברים.

דוד אזולאי: רבותי, אני מבקש שתירגעו.

דוד אזולאי: מר רמזי חלבי, אנא ממך, לא צריך לכעוס.

דוד אזולאי: אני מבקש שכל אחד ידבר בתורו.

דוד אזולאי: מר רמזי חלבי, אני שאלתי שאלה ואחר-כך הפרעתי לך להשיב עליה, אני מודה באשמה.

דוד אזולאי: אני חוזר ושואל, והשאלה שלי בעינה עומדת: יש פה מסמך של רכס הכרמל, שהוא מבחינתי מסמך רשמי.

דוד אזולאי: מצד שני רציתי לדעת איפה המחוז כאן.

דוד אזולאי: קיבלתי פה מכתב שעוד לא קראתי אותו ואני מבקש הסבר לעניין.

רמזי חלבי: בישיבה שאותה הזכרתי הגיעו לסיכום על מה שקראתי לו "נוסחת קופלמן".

רמזי חלבי: באותה ישיבה נכח הממונה על המחוז, מר קופלמן.

רמזי חלבי: אנחנו הצגנו את המצוקה שאני מציג כרגע בפני הוועדה.

רמזי חלבי: ישבו שם ראשי הרשויות, עוזר השר לשעבר שיושב איתנו כאן, יושב-ראש הוועדה הקודם וכן הממונה על המחוז וסגנו.

רמזי חלבי: אמרנו: חברים, זאת המצוקה.

רמזי חלבי: חזרתי על הסיפור הזה, שאנחנו צריכים לבנות בתים לזוגות הצעירים.

רמזי חלבי: אמרנו: זה הפתרון.

רמזי חלבי: מר קופלמן אמר שזה מקובל עליו.

רמזי חלבי: מר והבה לא כתב את הסיכום מהראש שלו אלא הוא כתב את סיכום הישיבה שבה נכחנו.

רמזי חלבי: כאשר העתק סיכום הישיבה הגיע למחוז, המחוז חזר בו מההסכמה.

רמזי חלבי: אני אומר שזה הפתרון היחידי שיכול להיות, בתנאי שהתוכניות המפורטות שנמצאות בתכנון כרגע אינן סותרות את תוכנית המיתאר שאנחנו הגשנו כבר לדיון בוועדה המחוזית.

רמזי חלבי: הרי החיים צריכים להימשך.

רמזי חלבי: אם היינו יכולים לעצור את העולם ולהגיד: עד שגומרים את כל התוכניות המפורטות אפשר להמשיך את העולם, אז על הכיפאק.

רמזי חלבי: אבל אי אפשר לעצור את העולם, העולם ממשיך לנוע והזוגות הצעירים ממשיכים להתחתן.

רמזי חלבי: אמרנו שהפיתרון הזה הוא פיתרון ביניים עד לגמר הליגליזציה של התוכניות המפורטות ותוכנית המיתאר.

רמזי חלבי: האם עניתי על השאלה?

דוד אזולאי: יש לי עוד שאלה.

דוד אזולאי: האם נציג שר הפנים שהיה שותף לדיון הזה, מר עטא פרחאת, דאג לכך שהדברים האלה יובאו לידיעת שר הפנים?

עטא פרחאת: ניגשתי למנכ"ל משרד הפנים דאז והסברתי לו אישית על 18 צווי ההריסה שישנם בעוספייה.

עטא פרחאת: הוא אמר לי שאקח איתי את מר קופלמן, שניגש למר והבה והבה ושנפתור שם את הבעיות יחד עם ראשי הרשויות וננסה להגיע לעמק השווה בהתאם לקביעה שלא חורגים מהנורמות המקובלות.

עטא פרחאת: אני רוצה להגיד לך פה, קבל עם ועדה, שהייתי נוכח שם.

עטא פרחאת: אני מוכן להגיד את זה איפה שאתה רוצה ובכל מקום.

עטא פרחאת: הדברים האלה נכתבו על דעתו של הממונה על המחוז, מר קופלמן.

עטא פרחאת: אתמול הייתי אצלו ושאלתי אותו אם הוא יבוא לדיון והוא אמר לי שהוא שולח את גברת הדס סלע ושהוא עצמו לא יבוא לדיון.

עטא פרחאת: אני מוכן שתזמינו אותו עוד פעם לכאן ואני אגיד את הדברים בפניו.

עטא פרחאת: הדברים האלה נעשו על דעתו.

דוד אזולאי: נציגתו אמינה עלי ואני מניח שהיא תגיד את הדברים האלה.

דוד אזולאי: אני לא צריך פה את הממונה על המחוז.

עטא פרחאת: אני חושב שהסיכום שהושג, לתת היתרי בניה לטווח הקצר, הוא סיכום מכובד.

עטא פרחאת: כך צריך להמשיך לנהוג.

עטא פרחאת: ישבו שם הרבה זמן ואני תוהה למה עד עכשיו, 50 שנה אחרי קום המדינה, אין תוכנית מיתאר מאושרת לדליית אל כרמל ולעוספייה.

עטא פרחאת: למה?

עטא פרחאת: ולמה משרד הפנים - גם אני אשם בזה - לא מקצה כסף, כמו שהוא מקצה לישובים אחרים, לתכנון במגזר הדרוזי?

עטא פרחאת: אני העברתי למגזר הבדואי 4 מיליון שקל לצורך תכנון ואילו לגבי המגזר הדרוזי זה לא נעשה.

רמזי חלבי: זאת הצעתי לטווח הקצר והיא נוסחה שתוכל לתת לנו אפשרות לסיים את שלב התכנון והליגליזציה של התוכניות.

רמזי חלבי: בטווח הארוך אנחנו נסיים את תוכנית המיתאר של רכס הכרמל, נשלים את התוכניות המפורטות ואז גם נגמור את ההסדר עם הפארק.

רמזי חלבי: הדברים קשורים אחד בשני.

רמזי חלבי: סיום תוכנית המיתאר ואישורה בוועדה המחוזית קשור גם להסדר עם הפארק.

רמזי חלבי: אמרנו שחלק מהבעיות בתכנון היום, כמו למשל שטחי ציבור, כמו למשל צרכים תעשייתיים וכן הלאה, יכולים לבוא לידי ביטוי גם בהסדר שלנו על אדמות הפארק.

רמזי חלבי: את מה שאנחנו מפשירים מאדמות הפארק נוכל להשתמש לצרכים הייעודיים האלה של הישוב, שהם צרכים שהולכים ומתפתחים כל הזמן, כמו למשל איזור תעשיה ומלאכה, כמו למשל שטחי ציבור ודברים מהסוג הזה.

רמזי חלבי: כל הדברים קשורים אחד בשני לטווח הארוך.

רמזי חלבי: אבל בינתיים, כפי שאמרתי, ההצגה חייבת להימשך.

רמזי חלבי: זה לנושא הראשון.

רמזי חלבי: לנושא האנטנות: אני רוצה להציע הצעה.

רמזי חלבי: הבעיה ידועה, אני לא רוצה לחזור על הדברים.

רמזי חלבי: אני מציע שנציגי החברות הסלולריות יגיעו אלינו, יאתרו יחד איתנו, עם ראשי הרשויות, שטחים משותפים לשני הישובים ויציבו שם אנטנות בצורה מרוכזת ומסודרת.

דוד אזולאי: האם יש היום אנטנות בדליית אל כרמל?

רמזי חלבי: יש אצלנו שני אתרים של אנטנות.

רמזי חלבי: האחד חוקי, או חוקי למחצה, את זה בטח הוועדה יודעת יותר טוב ממני.

רמזי חלבי: הוא חוקי כי יש לו היתר.

רמזי חלבי: יש התנגדות רצינית מאוד של השכונה שנמצאת בסמיכות לאנטנה והם לא נותנים לנו מנוח.

רמזי חלבי: אני חושש שמה שקרה בעוספייה יחזור על עצמו בדליית אל כרמל.

רמזי חלבי: אנחנו כל הזמן מרגיעים את האנשים ואומרים להם שאנחנו במשא ומתן עם החברות הסלולריות ושיחכו עד שנגיע איתן להסכמה.

רמזי חלבי: יש אתר נוסף שהוא לא חוקי ונמצא בדיון בבית-משפט.

רמזי חלבי: כפי הידוע לי, מספר חודשים מתנהל משפט נגד אותו אדם שהציב אנטנה לא חוקית על גג ביתו.

רמזי חלבי: לכן אני אומר, יגיעו נציגי החברות אלינו ונאתר ביחד שטחים מתאימים בין שני הישובים.

איוב קרא: את זה היה צריך לעשות מזמן.

איוב קרא: למה המתינו עד היום?

רמזי חלבי: נכון.

רמזי חלבי: פעם נוספת אני מברך על כך שחבר הכנסת איוב קרא יזם את הדיון הזה.

רמזי חלבי: זה לגבי הנושא השני ואני מקווה שההצעה שלי מובנת לכם.

רמזי חלבי: אני לא רוצה לפרט כי דיברנו מספיק על העניין הזה.

רמזי חלבי: לעניין השמאות: עשינו שמאות נגדית לקרקעות בשכונת דליה הצעירה, שהיא שכונת חיילים משוחררים, והוכחנו שמחירי הקרקע שם צריכים להיות נמוכים לפחות ב-50% ממה שמינהל מקרקעי ישראל העריך.

רמזי חלבי: הגשנו את זה למינהל מקרקעי ישראל.

רמזי חלבי: אני לא בטוח שלמינהל מקרקעי ישראל יש את הסמכות ולכן אני חושב שהוועדה כאן צריכה לאמץ את השמאות הנגדית.

דוד אזולאי: כשאתם קבעתם 50%, על סמך מה קבעתם את זה?

רמזי חלבי: הבאנו שמאים ועשינו שמאות נגדית.

רמזי חלבי: אז מר והבה היה יושב-ראש הוועדה והוא הביא את השמאים.

והבה והבה: הוועדה הכינה את העבודה והיא השוותה בין כמה ישובים, בין גבעת עדה, בין טבעון, בין כמה מקומות.

והבה והבה: מה זה בעצם הטבה לחייל המשוחרר?

והבה והבה: אתה משווה את מחיר החלקה, את המחיר למטר בשאר הישוב.

והבה והבה: בטבעון למשל זה 20% ממחיר השוק, בגבעת עדה זה 25%.

והבה והבה: בדליית אל כרמל זה הרבה יותר גבוה ממחיר השוק.

והבה והבה: כלומר, לחייל המשוחרר שרוצים לתת לו הטבה עדיף לקנות ממני חלקה או מכל אחד אחר ולא ממינהל מקרקעי ישראל כי האדמה שמוצעת בשוק היא הרבה יותר זולה.

והבה והבה: יש עוד הרבה סיבות אחרות.

והבה והבה: אנחנו פירטנו את זה בחוברת גדולה והגשנו את זה למינהל מקרקעי ישראל.

והבה והבה: הם ביקשו תיקונים ואכן הגשנו אותם.

והבה והבה: אני לא יודע מה נגמר עם העניין הזה.

והבה והבה: עשינו עבודה מסודרת ולדעתי יש לזה סיכוי טוב, אם אנחנו נעקוב אחרי זה ונדחוף את העסק הזה.

רמזי חלבי: לא נשכח שהחייל הדרוזי המשוחרר בדליית אל כרמל משווה את עצמו לחברו בשפרעם והוא לא מבין מה ההבדל.

רמזי חלבי: לא יכול להיות שבמקום אחד משלמים 10,000 שקל - - -

דוד אזולאי: אתה לא יכול להגיד את זה.

דוד אזולאי: זה כמו שתשאל עכשיו מה ההבדל בין זכרון יעקב לבין כרמיאל.

דוד אזולאי: תסכים איתי שיש הבדל.

רמזי חלבי: אני מסכים שצריך להיות הפרש מסויים אבל לא כמו ההפרש בין 10,000 שקל ל-60,000 שקל, פי 6 או 7.

דוד אזולאי: אני לא מתיימר להיות מומחה לשמאות קרקע אבל אני חושב שיש גם איזה היגיון בשמאות וזה לא נקבע בצורה שרירותית.

קריאה: אבל בטח שלא צריכים להשוות למחירי הקרקע בשכונת דניה בחיפה.

אמין זוהר: דליית אל כרמל רחוקה מחיפה 20 קילומטר ואילו אליקים רחוקה ממנה 7 קילומטרים.

אמין זוהר: אולי שישוו את אליקים לחיפה.

רמזי חלבי: אני אומר שהשמאות הזאת היא חשובה.

רמזי חלבי: לגבי עניין הפארק, וזה הסעיף הנוסף שעלה פה: אנחנו נמצאים במשא ומתן מתקדם עם הפארק.

רמזי חלבי: יש הסכמות ויש אי-הסכמות, כמו שאמר ידידי, מר שריף אבו רוקון.

רמזי חלבי: אנחנו נביא את זה למועצות אבל לדעתי בעניין הזה אנחנו נצטרך לפתור את הבעיה פעם אחת ולתמיד.

איוב קרא: היה צריך לפתור את הבעיה עד 1.7.2000.

איוב קרא: למה זה התעכב?

איוב קרא: הם צריכים לתת לנו תשובה.

רמזי חלבי: זה לא בסדר.

רמזי חלבי: המצב בחודשים האחרונים הולך ומחמיר.

רמזי חלבי: כאן אני אהיה חשוד בהתייחסות אישית, כבר נאמר עלי שאני מאיים אך אני לא מאיים על אף אחד.

רמזי חלבי: אני אומר לכם שב-5-6 החודשים האחרונים המצב החמיר והוא על סף פיצוץ.

רמזי חלבי: אי אפשר בשם החוק - וכולנו מכבדים את החוק - להסביר לזוגות הצעירים בדליית אל כרמל למה אסור להם לבנות באדמות שלהם.

רמזי חלבי: בשל העובדה שתוכניות מפורטות לא מקודמות לכן אנשים לא יכולים לבנות על אדמתם.

רמזי חלבי: אי אפשר להסביר לאותו צעיר, שיש לו שכן שבנה לפני 10 שנים לפי אישור חריג, שהאדמה שלו היא אדמה חקלאית על אף שהיא נמצאת בתוך הכפר.

רמזי חלבי: זה דבר שהוא מסוכן.

רמזי חלבי: במקום שאנחנו נתקוף את הבעיה בצורה מסודרת, כמו שניסינו לפתור אותה עם מר קופלמן, הממונה על המחוז, אז מגיע אלינו יושב-ראש ועדה חדש.

רמזי חלבי: במקום שהוא ילך לפתרון הבעיה הוא מסביר לנו שהחוק לא מאפשר את זה.

רמזי חלבי: אנחנו לא צריכים השתלמות בנושא החוק.

רמזי חלבי: אנחנו צריכים פתרון לבעיות האמיתיות.

רמזי חלבי: ראית גם את ההתייחסות שלו בדיון הזה.

רמזי חלבי: אני אומר לך, האיש הזה, שהוא היום יושב-ראש הוועדה המרחבית רכס הכרמל - - -

דוד אזולאי: הוא לא נושא הדיון.

רמזי חלבי: אני אומר שהוא לא עוזר לנו לקדם את הפיתרון שאנחנו רוצים לדבר עליו.

רמזי חלבי: הוא יודע רק לעשות פרובוקציות ולהסביר לאנשים איך להתנהג.

דוד אזולאי: למה לך?

דוד אזולאי: מר רמזי חלבי, הרי אתה מסכים איתי שאתה כראש מועצה כפוף לחוק, בדיוק כמוני.

דוד אזולאי: השאלה היא האם מותר לנו לפעול בניגוד לחוק.

רמזי חלבי: אמרנו שהחוק במקרה הזה הוא מעל הכל, בואו נתחיל מזה.

רמזי חלבי: זה הנחת יסוד.

רמזי חלבי: אבל מאחר והתוכניות נמצאות בהכנה ויהיו מוכנות בעוד X זמן, אפשר לתת אישורים זמניים על בסיס זה ובתנאי שהם לא סותרים את תוכנית המיתאר.

רמזי חלבי: הרי לא אמרנו שניבנה בתוך פארק הכרמל.

דוד אזולאי: האמינו לי, אני מבין את הרגישות של העניין.

בנצי מורדוב: אני לא אדבר.

דוד אזולאי: אתה תקבל את רשות הדיבור.

רמזי חלבי: עדיף שלא תדבר.

בנצי מורדוב: אני אתרום לאכיפת החוק.

רמזי חלבי: אם זה לא יפתור את הבעיות של הזוגות הצעירים מה זה יעזור לי שתתרום לאכיפה?

בנצי מורדוב: רק במסגרת החוק.

בנצי מורדוב: אתה לא תאיים עלי ולא תיכפה עלי לפעול בניגוד לחוק.

בנצי מורדוב: אתה לא מפסיק לאיים.

רמזי חלבי: עוד פעם אתה מדבר על איומים?

רמזי חלבי: רק אתה שומע איומים.

בנצי מורדוב: אתה מאיים עלי כל הזמן גם בכרוזים.

בנצי מורדוב: איימת עלי בירי.

דוד אזולאי: את הוויכוחים ביניכם תעשו בשולחן אחר.

רמזי חלבי: אתה מבין, כך מנהלים היום את התכנון בדליית אל כרמל.

רמזי חלבי: במקום שיתוף פעולה עם הרשויות, ככה זה נראה.

בנצי מורדוב: רק במסגרת החוק.

רמזי חלבי: אתה בא ללמד אותנו מה זה חוק?

מוחמד כנעאן: לפי מיטב ידיעתי והבנתי הצנועה, וגם כמי שמתמצא בנושא השלטון המקומי, יושב ראש ועדת תכנון ובניה מקומית אמור לעזור לישובים שהוא אחראי עליהם ולא להיפך.

מוחמד כנעאן: מהדיון ששמעתי עד עכשיו, יושב-ראש ועדת התכנון והבניה המקומית, שאני לא מכיר אותו, פשוט עושה ההיפך ממה שצריך לעשות.

מוחמד כנעאן: הוא אמור להיות הסניגור של הישובים ולא להיפך.

מוחמד כנעאן: דליית אל כרמל ועוספייה אינם אשמים שאין להם תוכנית מיתאר מאושרת שמספקת את הצרכים של הישוב.

מוחמד כנעאן: מי אחראי על זה?

מוחמד כנעאן: ועדת התכנון והבניה המקומית והמחוזית והארצית.

מוחמד כנעאן: אז מה אתה רוצה מהתושבים?

מוחמד כנעאן: מה אתה רוצה מהצעירים?

מוחמד כנעאן: צעיר רוצה להתחתן, רוצה לבנות בית.

מוחמד כנעאן: כמה ימתין?

מוחמד כנעאן: עוד 50 שנה?

מוחמד כנעאן: זה בלתי אפשרי.

מוחמד כנעאן: ואז אתם באים ואומרים שיש בנייה בלתי חוקית ורוצים להרוס.

מוחמד כנעאן: זה התוצאות.

מוחמד כנעאן: הייתי איתך, אדוני היושב-ראש, בסיור בדליית אל כרמל ובעוספייה לפני כמה חודשים.

מוחמד כנעאן: אותם דברים ששמענו היום שמענו גם אז מראשי הישובים, מד"ר רמזי חלבי וממר שריף אבו-רוקון.

מוחמד כנעאן: ציפיתי שמאז נמצא פתרון לאותן בעיות מרכזיות וכל-כך חשובות לשני הישובים.

מוחמד כנעאן: אותם דברים ששמעתי לפני 5-6 חודשים אני עדיין שומע.

מוחמד כנעאן: השאלה שאני שואל היא מי אשם: ראשי המועצות או האחראים, או ועדת התכנון והבניה המקומית, או הוועדה המחוזית או משרד הפנים?

מוחמד כנעאן: אני לא יודע מי.

מוחמד כנעאן: במקום שהשר חיים רמון יתחיל להתעסק היום עם החלפת ראשי ועדות ודברים כאלה הוא צריך לפתור את הבעיה של הישובים.

דוד אזולאי: דרך אגב, השר חיים רמון לא החליף שום ראש ועדה.

מוחמד כנעאן: כך אמרו לי.

דוד אזולאי: תבין, הממשלה הזאת היא צרה ואין להם הרבה תעסוקה.

דוד אזולאי: אני מגן עליהם ונותן להם רשת בטחון.

מוחמד כנעאן: אני מציע שבסיכום הדיון ועדת הפנים ואיכות הסביבה תאמץ את הבקשות של שני ראשי הישובים, שדבריהם אמינים עלי כי שמעתי אותם שם וראינו אותם בפועל, במציאות: הנושא של השטחים - כשמדובר על אדמות פרטיות, לא רוצים לגזול אדמות של אחרים - והנושא של הטיפול הנקודתי.

מוחמד כנעאן: לפחות שיזכו להתקדמות בשני הדברים שדיברו עליהם: בנושא השיכון וכן בפיתוח ותיירות.

מוחמד כנעאן: אלה שני דברים מינימליים שיכולים לתת לשני הישובים.

מוחמד כנעאן: זה בלי שום קשר לדיעה שלי לגבי שירותם של בני העדה הערבית הדרוזית בצבא.

מוחמד כנעאן: אבל מדברים על כפרים שבניהם משרתים בצבא.

דוד אזולאי: זה דבר מבורך.

מוחמד כנעאן: אמרתי, בלי שום קשר לעמדה שלי בנושא הזה, שהיא ידועה לכם.

מוחמד כנעאן: הם משרתים בצבא אבל לא מקבלים שום דבר בתמורה מהמדינה.

מוחמד כנעאן: זה מה שהם אומרים ואני יודע את זה טוב מאוד.

מוחמד כנעאן: האם הם צריכים לבוא ולהתחנן?

מוחמד כנעאן: האם ד"ר רמזי חלבי צריך להתעמת עם יושב-ראש ועדת התכנון והבניה המקומית, שיגיד לו שהוא מאיים עליו?

מוחמד כנעאן: אז מה אם הוא מאיים עליך.

מוחמד כנעאן: הוא צריך לשמור על האינטרסים של הישוב שלו.

מוחמד כנעאן: הוא צריך לאיים ולדפוק על השולחן על מנת לשמור על האינטרסים של הישוב שלו.

בנצי מורדוב: מה זאת אומרת?

בנצי מורדוב: אתה כחבר כנסת אומר שהוא צריך לאיים?

מוחמד כנעאן: מר מורדוב, אתה צריך לשבת כאן ולשמוע את הדברים טוב מאוד.

רמזי חלבי: אף אחד לא בא לאיים.

רמזי חלבי: אסור להזכיר את שמו של מר מורדוב כי אז הוא מרגיש מאויים.

רמזי חלבי: אסור לדבר איתו.

רמזי חלבי: אל תלמד אותנו.

רמזי חלבי: תאמין לי, אנחנו יכולים ללמד אלף כמוך.

בנצי מורדוב: תיכנסו לנורמות תקינות.

דוד אזולאי: אני מבקש להפסיק עם הוויכוח הזה.

דוד אזולאי: רבותי, אני מבקש מכל האנשים, הנושא של ועדת התכנון והבניה רכס הכרמל הוא לא על סדר היום.

דוד אזולאי: יש מקומות אחרים לעשות את הבירורים האלה ולא כאן.

מוחמד כנעאן: אני מבקש שוועדת הפנים ואיכות הסביבה תבוא לעזרתם של שני הישובים, דליית אל כרמל ועוספייה, בבקשה להרחיב את שטח השיפוט ואת תוכנית המיתאר של שני הישובים.

מוחמד כנעאן: מדובר כאן על אדמות פרטיות.

מוחמד כנעאן: יש לאפשר לאותם זוגות צעירים למצוא מקום מגורים כך שלא יאלצו להפר את החוק.

מוחמד כנעאן: דבר שני, אני מבקש ששני הישובים יקבלו טיפול נקודתי לפחות בשני הנושאים שהוזכרו כאן: שיכון, פיתוח ותיירות.

מוחמד כנעאן: תודה.

דוד אזולאי: תודה רבה.

דוד אזולאי: אני מבקש לשמוע את נציגת המחוז, גברת הדס סלע.

הדס סלע: דבר ראשון, לצערי ההודעה שאנחנו קיבלנו היתה שיתקיים דיון על האנטנות.

הדס סלע: לא באתי עם נתונים לגבי יתר הנושאים שהועלו פה.

הדס סלע: הועלה פה מגוון שלם של נושאים.

הדס סלע: אני אעשה כמיטב יכולתי לענות על השאלות שלכם.

איוב קרא: זה לא פעם ראשונה שמר קופלמן מתחמק מישיבות כאלה.

דוד אזולאי: מר קופלמן שלח לכאן את נציגתו.

איוב קרא: השטח זועק.

איוב קרא: זה אולי נראה כאילו הכל על מי מנוחות אבל עוד מעט יהיה שם פיצוץ.

איוב קרא: אנו שומרים על החוק אבל החוק לא יכול לעכב חיים של בני אדם, שיהיו ברחובות בלי שיהיה להם איפה לגור.

איוב קרא: האם אלה התשובות שהיא רוצה לתת לנו?

דוד אזולאי: הגברת סלע עדיין לא אמרה מלה.

דוד אזולאי: היא מייצגת את הממונה על המחוז.

דוד אזולאי: אני מבקש לאפשר לה להשמיע את דבריה ואם התשובות שלה לא יספקו אותנו יש לנו דרך לפנות למי שצריך.

דוד אזולאי: כרגע היא נציגה של הממונה על המחוז.

הדס סלע: לגבי הנושא של הסיכומים, או לא סיכומים, שהיו בין הממונה על המחוז לוועדה המקומית - אני לא מעורה ולא אוכל להתייחס לזה.

הדס סלע: אני מציעה לכם לזמן את מר קופלמן לדיון מצומצם ולראות לאיזה סיכומים הגיעו.

הדס סלע: לגבי הנושא התכנוני של שני הכפרים: לצערי בעוספייה מכינים תוכנית מיתאר בלי משרד הפנים ובלי ועדת ההיגוי הבין-משרדית.

הדס סלע: אנחנו לא שותפים.

הדס סלע: אני לא יודעת איפה הנושא עומד.

דוד אזולאי: מי מכין את תוכנית המיתאר הזאת?

הדס סלע: הם לקחו על עצמם והם מכינים לבד, על חשבונם.

דוד אזולאי: מה הביא אותם למצב הזה, להכין תוכניות מיתאר בעצמם?

יחזקאל לביא: אדוני היושב-ראש, יש הרבה רשויות מקומיות שעושות את זה, אף שהם מתאמים את הדברים עם המחוז.

והבה והבה: מה שאמרה גברת הדס סלע הוא לא מדוייק.

דוד אזולאי: מר והבה, בכוונה נתתי לה לדבר לפניך ואני אאפשר לך לדבר מייד, כיושב-ראש ועדת התכנון והבניה רכס הכרמל לשעבר.

דוד אזולאי: אני רק מבקש להבהיר את הדברים.

יחזקאל לביא: יש רשויות רבות שמכינות תוכניות מיתאר בעצמן.

והבה והבה: מי שהזמין את העבודה הזאת היא הוועדה המקומית ולא המועצה.

דוד אזולאי: האם מקובל שהוועדה מכינה את התוכניות הללו ללא תיאום עם המחוז?

והבה והבה: זה בתיאום עם המחוז.

והבה והבה: זה גם היה במימון של משרד הפנים.

והבה והבה: במועצה המקומית אז היתה בעיה והוועדה המקומית הזמינה את זה.

הדס סלע: לגבי התוכנית של עוספייה: היא נעשית לא בליווי שלנו ובתיאום וולונטרי.

הדס סלע: השתתפנו בחלק מהישיבות ובחלק לא.

הדס סלע: לאחרונה מתכנן המחוז החדש פנה אליהם כדי שנהיה שותפים.

הדס סלע: ככל שהמחוז נכנס בשלבים מוקדמים יותר של התכנון מונעים בעיות בשלב מאוחר יותר.

הדס סלע: אנחנו רוצים להיות שותפים.

הדס סלע: אנחנו חושבים שחשוב שיהיה שיתוף פעולה כזה.

הדס סלע: זה נתון לשיקול דעתם.

הדס סלע: באופן וולונטרי הם יחליטו אם הם רוצים לשתף אותנו או לא.

הדס סלע: לגבי תוכנית המיתאר של דליית אל כרמל: מתקיימים עליה דיונים באופן אינטנסיבי בשיתוף עם המועצה ועם הוועדה המקומית, ועל זה יכולים לספר לך גם ראש המועצה ונציגי הוועדה המקומית.

הדס סלע: התוכנית אינה מעוכבת.

הדס סלע: אנחנו עובדים עליה ודנים בה.

הדס סלע: זאת תוכנית מורכבת, לא פשוטה, שיש בה מגוון רב של בעיות.

הדס סלע: זה נמצא בטיפול רציף.

דוד אזולאי: תוך כמה זמן את מעריכה ההליך הזה יסתיים?

הדס סלע: הוועדה המחוזית דנה בה בחודש יולי.

הדס סלע: חברי הוועדה כללו את נציגי משרדי ממשלה שונים וכן את ראש המועצה, שהוא חבר ועדה מחוזית.

הדס סלע: הקציבו לנו 3 חודשים לגבש המלצות לוועדה המחוזית.

הדס סלע: אנחנו בערך באמצע הדרך.

הדס סלע: אני מעריכה שייקח עוד חודש-חודשיים לגבש את ההמלצות ואז היא תובא לוועדה המחוזית.

הדס סלע: סביר להניח שהוועדה המחוזית תמליץ להפקיד אותה בתנאים כאלה ואחרים, אבל התוכנית נמצאת בדיון אינטנסיבי והיא לא מעוכבת.

דוד אזולאי: באיזה שלב עומדת תוכנית המיתאר של עוספייה?

הדס סלע: היא עדיין לא הגיעה לוועדה המחוזית.

והבה והבה: היא הגיעה.

הדס סלע: לא.

הדס סלע: זה טיוטה.

הדס סלע: יש לנו מכתב מהמתכננת ומכתב מהמועצה שכרגע יש להם בעיות.

יחזקאל לביא: מבחינת משרד הפנים התוכנית הזאת לא הוגשה כתוכנית אלא כאיזה טיוטה.

יחזקאל לביא: זאת לא תוכנית שהוגשה ולכן היא לא קיימת מבחינת המשרד.

יחזקאל לביא: היא קיימת אצלכם.

יחזקאל לביא: אין לה מעמד.

בנצי מורדוב: לגבי עוספייה מחכים להחלטת המועצה בקשר לתיקונים.

דוד אזולאי: כדאי מאוד, לטובת כולם, למצוא את הדרך לעבוד בשיתוף פעולה עם המחוז.

איוב קרא: מה המשמעות של העובדה שהיא רק טיוטה?

יחזקאל לביא: שהמחוז אפילו לא יכול להתייחס אליה.

יחזקאל לביא: זה לא הובא לידיעת המחוז בצורה רשמית.

הדס סלע: המתכננת לא גמרה את התכנון.

הדס סלע: הוועדה המקומית למעשה דנה בטיוטה ועוד לא גיבשה חלופה סופית.

הדס סלע: למועצה היו כמה השגות וכרגע אין לנו למעשה מה לעשות.

הדס סלע: אנחנו לא דנים בטיוטות.

הדס סלע: אנחנו דנים בתוכנית שמבקשים מאיתנו לדון בה.

הדס סלע: זה המצב.

הדס סלע: לגבי התוכניות המפורטות: יש מגוון שלם של תוכניות שנמצאות בשלבים כאלה ואחרים.

הדס סלע: ראשי המועצות יודעים שברגע שיש תוכניות של דליית אל כרמל ועוספייה אנחנו עושים את מיטב המאמצים להכניס אותן לדיון על חשבון תוכניות אחרות בישובים אחרים במחוז.

הדס סלע: הרבה תלוי בישובים.

הדס סלע: אלה תוכניות שיזמו בוועדה המקומית אך לא מביאים אותן לידי גמר.

הדס סלע: התוכניות האלה משתרעות על שטח מאוד נרחב בשני הכפרים וברגע שהן יאושרו, ורובן לקראת סיום תהליכי האישור, יתנו פתרונות דיור חוקיים למרבית התושבים.

איוב קרא: כמה זמן זה ייקח?

הדס סלע: תשאל את מי שאחראי להכנה שלהן.

והבה והבה: אלה שטחים שכבר ניבנה עליהם והם לא יתנו שום פתרון.

דוד אזולאי: מר והבה, אני מבקש את התייחסותך לשני דברים: 1) למסמך הזה, שאתה חתום עליו, שמסתבר שהממונה על המחוז דוחה את חלק מהסעיפים שלו; 2) לדברים שאמרה גברת הדר סלע.

והבה והבה: אני היום סגן ראש מועצת ערערה.

והבה והבה: אמרתי שכולם כפופים לחוק.

והבה והבה: זה נכון וכולנו חייבים לעבוד לפי החוק.

והבה והבה: אבל אם נלך לפי החוק במדינת ישראל אין בישובים הערביים בית שיוכל לקבל היתר בניה ואי אפשר יהיה להקים אף פרוייקט כי כל הישובים הערביים צריכים להתחבר לביוב לפני שהם מקבלים היתר, אחרת המשרד לאיכות הסביבה ומשרד הבריאות לא יאשרו ובעצם אי אפשר לתת היתרים.

והבה והבה: יש מדיניות לפיה עבור התושבים במושבים, שהמצב שלהם דומה למצב של דליית אל כרמל, לעוספייה ולאחרים, מקימים ועדה שנקראת "ועדת קדמון" והיא מאפשרת להם לעשות הכל באדמות חקלאיות, לעשות פרוייקטים, לבנות בתים.

והבה והבה: מותר להם לעשות כל שימוש בלתי חקלאי.

והבה והבה: כלומר לחייל במגדים, שרחוק 20 דקות נסיעה מעוספייה, מותר לעשות הכל באדמה חקלאית ואילו לחייל בעוספייה אסור.

והבה והבה: זה לא מקובל עלי.

והבה והבה: אז תקבעו ועדה בראשות חבר הכנסת מוחמד כנען, תקראו לה ועדת מוחמד ותיתנו לנו את האישורים.

והבה והבה: תוכנית המיתאר עליה מדברת גברת הדר סלע לפעמים לוקחת 20 שנים.

והבה והבה: התוכניות המפורטות שעליהן היא דיברה הוכנו בשנת 1986 וכל קשר בינן לבין המציאות הוא מקרי.

והבה והבה: אין שם כבישים, אין שם שטחים ציבוריים.

והבה והבה: זה הכל מריחות, הכל שקר.

והבה והבה: מי שיתעמק בדברים האלה יראה שאין תוכניות.

והבה והבה: עכשיו הגשנו תוכניות מיתאר גם לדליית אל כרמל וגם לעוספייה.

והבה והבה: בעוספייה היה עיכוב במועצה כי לא היה להם רוב לקבלת ההחלטה במועצה.

והבה והבה: אני מבקש, ברוח הסיכום עם הממונה על המחוז, לאפשר לצעירים של דליית אל כרמל ושל עוספייה - - -

יחזקאל לביא: תדגיש שהתוכניות האלה הוגשו לוועדה המחוזית אבל התוכנית של עוספייה לא הוגשה בכלל.

יחזקאל לביא: הוגשה טיוטה ולא תוכנית.

והבה והבה: ועדת היגוי אפשר לכנס מייד.

והבה והבה: הרי סקרים נעשו.

והבה והבה: אנחנו גם הכנו תוכניות-אב שכוללות את הפארק, גם לדליית אל כרמל וגם לעוספייה.

והבה והבה: השאלה היא מי יעמוד מאחורי זה, מי יזיז את זה ולמי איכפת מזה.

והבה והבה: לדעתי המדיניות של מדינת ישראל בכל הכפרים, וסליחה שאני אומר את זה, במיוחד בתקופת ממשלת המערך, היא מדיניות שמטרתה לצמצם, לחנוק את הכפרים עם פארקים, עם מצפים ועם שטח מרעה ולא לאפשר להתפתח.

והבה והבה: אני מודיע לכם שבדליית אל כרמל ובעוספייה במידה וזה לא יפתר יהיה פיצוץ.

והבה והבה: התוכניות הוכנו, עלו הרבה כסף, כל משרדי הממשלה השתתפו בהכנת התוכניות האלה ומישהו צריך לקום ולהגיד: חבר'ה, צריך לצאת לדרך.

והבה והבה: בקשר למסמך הזה: בעצם אני עבדתי 4 שנים בלי האישור הזה.

והבה והבה: נתתי היתרים כמו במושבים.

והבה והבה: אמרתי שמה שמותר במושבים מותר גם לי.

והבה והבה: זה לא מצא חן בעיני מישהו, לא חשוב, ואז קיבלתי תפקיד אחר והביאו יושב-ראש חדש.

והבה והבה: אני פונה ליושב-ראש החדש.

והבה והבה: אני יום יום מקבל תלונות מדליית אל כרמל.

והבה והבה: אנשים פונים אלי ושואלים מה לעשות.

והבה והבה: כל השטחים שמיועדים לבנייה היום הם בתוכניות החדשות.

והבה והבה: האישור עלול לקחת גם 10 שנים לפי החוק שכולנו כפופים אליו ואף אחד לא יכול לחכות 10 שנים.

והבה והבה: בקשר לאנטנות: יש סיכום שנעשה במועצת עוספייה עם מנכ"ל המשרד לאיכות הסביבה ומנכ"ל משרד התקשורת.

והבה והבה: שם קבענו דרך עבודה איך לקדם את הנושא הזה לפי הסיכום שנעשה.

והבה והבה: בפארק הכרמל יש לנו בעיה.

והבה והבה: אל"ף, מי שהקים את הצוות זה ועדת הפנים ואיכות הסביבה בראשותו של חבר הכנסת דוד אזולאי, עוד לפני שגברת דליה איציק התמנתה להיות השרה לאיכות הסביבה.

והבה והבה: היא שלחה אותם אלי לוועדה וחבר הכנסת דוד אזולאי עבד על זה.

והבה והבה: הגענו איתם להסכמות.

והבה והבה: לדעתי הם נוקטים איתנו שיטה של משא ומתן: שולחים לנו אנשים לא מוסמכים שצריכים להעביר הלאה והלאה והלאה.

והבה והבה: זה יכול להימשך 20 שנים.

והבה והבה: צריך להחליט פעם אחת ולתמיד האם משחררים את הפארק הזה.

והבה והבה: דרך אגב, אנחנו מכריזים על עמותה לשחרור אדמות הפארק כדי לעזור למועצות.

והבה והבה: אני אומר לכם קבל עם ועדה שאנחנו עומדים להקים עמותה שמטרתה אך ורק שחרור אדמות פארק הכרמל בדליית אל כרמל.

והבה והבה: יש לנו 7,500 דונם.

והבה והבה: אני רוצה שתדעו שוועדת קדמון מפלה ולדעתי היא לא תעמוד במבחן בג"ץ.

והבה והבה: אם מישהו יפנה לבג"ץ אז לכל הסקטור הערבי יהיה מותר לבנות באדמות חקלאיות.

והבה והבה: לא יכול להיות שלמושבים מותר ולדרוזים אסור.

והבה והבה: יש חוק אחד.

דוד אזולאי: למה לא פניתם לבג"ץ?

והבה והבה: כי כשהתייעצתי איתך, אדוני היושב-ראש, אמרת לי לשתוק.

והבה והבה: שתקתי.

והבה והבה: אני מתפלא על חברי הכנסת הערביים - חבר הכנסת מוחמד כנעאן, זה בשבילך - אני מתפלא עליכם.

והבה והבה: אם זה לא יתפוס תאוצה ויתחילו לאפשר דברים, אנחנו נשקול את הכל.

דוד אזולאי: תודה רבה.

דוד אזולאי: מר רוברט ראובן, אני מבין שאתה רוצה להתייחס בעיקר לאנטנות.

רוברט ראובן: אני רוצה לברך על הסיור של הוועדה.

רוברט ראובן: לדעתי הטיפול של ועדת הפנים ואיכות הסביבה של הכנסת בנושא האנטנות יכול לשמש דגם איך מטפלים בבעיה, שהיתה בעיה כאובה, איך מביאים אותה לידי סיום ואיך עוקבים אחר הטיפול בבעיה.

רוברט ראובן: אני מחזיק היום בידי 4 מסמכים, של 4 החברות הסלולריות, שאומרים: בעוספייה אין אנטנות פעילות, לא של מירס, לא של פרטנר, לא של סלקום ולא של פלאפון.

רוברט ראובן: אלה מסמכים נכונים להיום.

פואד מלאכ: סלח לי, אתה יכול להוכיח את זה?

פואד מלאכ: הם באים באמצע הלילה להתקין.

דוד אזולאי: אני מבקש שתאפשר לו לדבר.

דוד אזולאי: אדרבא, אם יתברר שהדברים לא נכונים, הם ייבדקו.

רוברט ראובן: הטיפול של ועדת הפנים ואיכות הסביבה של הכנסת, הטיפול של מנכ"לי המשרד לאיכות הסביבה ומשרד התקשורת, היה טיפול מעולה.

רוברט ראובן: אנחנו קבענו מדיניות, שראשי הרשויות והתושבים יקבעו אם הם רוצים אנטנות או לא ועל-פי הקביעה הזאת אכן הישובים מתנהגים.

רוברט ראובן: בא ראש המועצה, הביא את העניין למליאת המועצה והתקבלה החלטה שלא רוצים אנטנות ולפיכך היום בעוספייה אין אנטנות של ארבע החברות האלה.

רוברט ראובן: ישבנו עם ראש מועצת דליית אל כרמל והוא העלה רעיון חשוב מאוד לדעתי.

רוברט ראובן: מאחר ואי אפשר למנוע מכל התושבים להשתמש בטלפונים הסלולריים מוצע לאתר מקום, יחד עם החברות, מחוץ לישובים האלה על מנת לאפשר להם ליהנות מהקידמה.

איוב קרא: זה היה בחודש אפריל.

איוב קרא: מה קרה מאז?

רוברט ראובן: אני מתפלא שעדיין לא ביצעו את זה.

רוברט ראובן: לכן אני אומר, ההמלצה של ראש המועצה חייבת לתפוס תאוצה וצריך לבדוק, אם שני הישובים האלה לא רוצים אנטנות בתוך הישוב זכותם לא לרצות.

רוברט ראובן: המדיניות היא שהתושבים קובעים מה הם רוצים.

רוברט ראובן: אני מציע שראשי הרשויות המקומיות יישבו עם החברות הסלולריות.

דוד אזולאי: מר רוברט ראובן, האם לפי המסמך שיש בידיך כרגע נאמר במלים פשוטות שאין יותר אנטנות סלולריות בעוספייה ובדליית אל כרמל?

איוב קרא: אדוני ראש המועצה, האם אתה מאשר את זה?

שריף אבו רוקון: אני מאשר את זה.

שריף אבו רוקון: לא ידוע לי משהו אחר.

רוברט ראובן: יש פה מסמך חתום על-ידי מירס, פרטנר, סלקום ופלאפון האומר שאין אנטנות בעוספייה.

והבה והבה: הם העבירו את הכל לדליית אל כרמל.

דוד אזולאי: מר והבה, יש מסמך האומר שבעוספייה אין אנטנות.

דוד אזולאי: לגבי דליית אל כרמל אף אחד לא אמר שאין.

דוד אזולאי: מייד נשמע.

רוברט ראובן: אנחנו הוזמנו לדיון לגבי אנטנות בעוספייה והבאנו חומר לגבי עוספייה.

רוברט ראובן: אני אשב עם ראש מועצת דליית אל כרמל ונבדוק מה קורה שם.

רוברט ראובן: אני מודיע, אם תושבי דליית אל כרמל לא רוצים אנטנות בכפר, לא יהיו שם אנטנות.

איוב קרא: יש כבר החלטה כזאת של מועצת דליית אל כרמל.

רוברט ראובן: לגבי הפארק: מאחר והוועדה החשובה הזאת קבעה שראשי הרשויות המקומיות יחד עם רשות שמורות הטבע והגנים הלאומיים צריכים להגיש בחודש יולי מסמך, שעדיין לא הוגש, לגבי ההסכמות ואי-ההסכמות, אני ממליץ בפני הוועדה לקבוע לוח זמנים קצר כדי שיגיעו לסיכומים.

רוברט ראובן: לפי רוח הדברים שאנחנו שומעים גם מעוספייה וגם מדליית אל כרמל ישנה התקדמות.

רוברט ראובן: צריך לזרז אותם שיתקדמו יותר מהר בהכנת המסמך הזה של ההסכמות ואי-ההסכמות.

דוד אזולאי: תודה רבה.

דוד אזולאי: יש פה 4 מסמכים האומרים שאין בעוספייה אנטנות.

אסף אייזין: אין אנטנות פעילות.

אסף אייזין: אף אנטנה שם לא עובדת.

דוד אזולאי: אם הן לא עובדות אז מה איכפת לך להוריד אותן?

אסף אייזין: אנחנו נבדוק את האפשרות עם החברות.

אסף אייזין: דרך אגב, חלק מהאנטנות נמצאות שם עם היתר בנייה.

דוד אזולאי: מה שיש לגביו היתר בנייה - אין על זה ויכוח.

דוד אזולאי: קיבלתם בהיתר וזה יכול לעמוד שם.

והבה והבה: זה לא נכון, כי אני נתתי היתר שימוש חריג ל-3 או 5 שנים, לתקופה מוגבלת.

והבה והבה: את זה אני נתתי ב-1996.

והבה והבה: חלק קיבלו היתר שימוש חריג ל-3 שנים ובינתיים הזמן עבר.

והבה והבה: עם תום 3 השנים עבר זמנו של ההיתר הזה.

רוברט ראובן: מה שאין לו היתר צריך לרדת.

אסף אייזין: אני רוצה לציין כמה עובדות.

אסף אייזין: בסיור שעשתה הוועדה בעוספייה נמצא שסך הכל מתוך כ-40 אנטנות שנמצאות בישוב רק 3 שייכות לחברות פרטנר, פלאפון וסלקום.

אסף אייזין: צריך לשים את הדברים בפרופורציה.

אסף אייזין: ה-3 האלה קיבלו את כל ההיתרים מהמשרד לאיכות הסביבה.

אסף אייזין: נמצא כאן ד"ר אהוד נאמן שיכול לאשר את זה.

אסף אייזין: כל האתרים האלה פועלים בתקנים המחמירים ביותר, שהם על-פי חוק בארץ.

אסף אייזין: מאז חודש מרץ 2000, מאז מה שקרה, האתרים האלה אינם פעילים.

אסף אייזין: נקבע אכן שהישוב יחליט אם הוא רוצה אתרים סלולריים או לא, ואכן החליטו שלא, אבל גם החליטו שהמועצות בשיתוף עם החברות הסלולריות ימצאו אתרים חלופיים.

אסף אייזין: אני מאוד שמח שהעלו כאן את היוזמה הזאת מחדש.

אסף אייזין: אנחנו נפעל בהקדם האפשרי לקבוע פגישה בין הנציגים של עוספייה ודליית אל כרמל לבין נציגי החברות הסלולריות על מנת לקבוע מיקום מוסכם.

אסף אייזין: יוקם תורֵן אחד בכל מקום, או כמה שיידרש, עליו יישבו 3 החברות ביחד כך שלא יצטרכו להקים מספר רב של תרנים.

אסף אייזין: נוכל בתיאום עם הרשויות המקומיות לתת פתרונות תקשורת גם לתושבים של עוספייה ודליית אל כרמל כי גם להם מגיע לדבר בטלפון הסלולרי כמו לכל אזרח במדינת ישראל.

פואד מלאכ: בעניין עוספייה עברנו את מה שעברנו, התרענו בעבר ואתם עדיין חוזרים על אותם דברים.

פואד מלאכ: חברות סלולריות עדיין מתנהגות כפי שהתנהגו בעבר.

פואד מלאכ: הבטיחו למשטרת ישראל, הבטיחו למועצות, הבטיחו למשרד לאיכות הסביבה ולכולם שיפעלו בהתאם, עם מודעות והתרעות מראש שהם מגיעים לישובים.

פואד מלאכ: אתמול לאור היום הגיעה חברה סלולרית לכפר עוספייה, הביאה משדרים וניסתה להפעיל את האנטנות מחדש.

פואד מלאכ: אני מתריע בפני כולכם, דעו לכם, לישוב עוספייה כבר נמאס להיות שפן נסיונות שלכם.

פואד מלאכ: תעשו מה שאתם רוצים אבל לא בתחום שלנו.

פואד מלאכ: אנחנו סבלנו מכם 20 שנים.

פואד מלאכ: תעבירו את זה.

פואד מלאכ: דיברנו עם רשות הפארק.

פואד מלאכ: לא נדאג לכם.

פואד מלאכ: תדאגו לעצמכם.

פואד מלאכ: אנחנו מוכנים לשרת אתכם, לתת לכם את כל מה שניתן.

פואד מלאכ: שני ראשי המועצות אמרו שתיצרו קשר עם ה"ירוקים", תכינו שטחים, תעשו מה שאתם רוצים, נדאג לכם לשמירה ולחשמל אבל מספיק לעשות לנו עוול.

פואד מלאכ: אדוני היושב-ראש, יש לי עוד בקשה אחת.

פואד מלאכ: הייתי רוצה שנגיע למצב שתהיה כתובת אחידה שבה אפשר יהיה לפתור את הבעיות הללו.

פואד מלאכ: אם אנחנו ניגשים לוועדת התכנון והבניה רכס הכרמל, מפנים אותנו למשטרה ואם אנחנו ניגשים למשטרה, מפנים אותנו למשרד התקשורת.

פואד מלאכ: הייתי רוצה שאם תהיה תלונה לגבי הסרת אנטנה שתהיה לנו כתובת יחידה ונכונה.

דוד אזולאי: אני חושב שמי שמטפל בזה הוא המשרד לאיכות הסביבה יחד עם ועדת התכנון והבניה.

דוד אזולאי: הם הגורמים הנוגעים בדבר.

פואד מלאכ: יש עכשיו 5 תרנים של אנטנות.

פואד מלאכ: אני מבקש ממך וגם מהחברות הסלולריות להסיר את זה.

דוד אזולאי: עם כל הכבוד לך, אתה לא יכול להגיד לו להסיר את זה.

דוד אזולאי: אם יתברר שיש לו היתר להעמיד את האנטנות הללו, עם כל הכבוד ועם כל הצער שיש בכך, אתה לא יכול להגיד לו להוריד אותן.

אסף אייזין: בכל מקרה הן לא פעילות היום.

דוד אזולאי: בעניין הזה אני מבקש מהמשרד לאיכות הסביבה, יחד עם ראשי הרשויות, להיפגש עם נציגי החברות הסלולריות ולבדוק את העניין.

דוד אזולאי: אני מאמין שראשי המועצות המקומיות מייצגים את התושבים נאמנה, על זה אין ויכוח.

דוד אזולאי: בואו נייפה את כוחם.

בנצי מורדוב: אנחנו כבר עשינו כמה דברים בעניין הזה.

דוד אזולאי: לאפשר לראשי המועצות, יחד עם נציגי החברות הסלולריות, יחד עם המשרד לאיכות הסביבה, יחד עם נציגי הוועדה לתכנון ובניה להיפגש, לעבוד ולבדוק את זה.

דוד אזולאי: מה שיש לו היתרים, בסייגים כאלה או אחרים - מאשרים.

דוד אזולאי: מה שאין - בוודאי שצריך להוריד את זה, על-פי החוק.

בנצי מורדוב: ראשית, אני רוצה להודות לחבר הכנסת איוב קרא על היוזמה לכנס את הוועדה הזאת בנושאים הבוערים באמת והחשובים מאוד לכפרים הללו, וליושב-ראש הוועדה שנענה לבקשה הזאת ואכן הישיבה מתקיימת.

בנצי מורדוב: אני רוצה להתחיל מהסוף להתחלה, דווקא מהדברים שאמר סגן ראש מועצת עוספייה, מר פואד מלאכ, בקשר לאנטנות.

בנצי מורדוב: רק אתמול חתמתי על צו הפסקת עבודה להצבת אנטנה של אחת החברות הסלולריות.

בנצי מורדוב: בעקבות מידע שהגיע אלינו הפקחים יצאו לשטח, עשו את הפעולה הנדרשת על-פי חוק, הוצאתי צו, חתמתי עליו ואכן העבודה הזאת נפסקה לגמרי.

בנצי מורדוב: בשבוע שעבר כינסתי אלי את נציגי החברות הסלולריות, כולל נציגי עוספייה, ראש המועצה וסגנו, ועוד מומחים לאנטנות סלולריות של המשרד לאיכות הסביבה.

בנצי מורדוב: ישבנו ודנו, במטרה להגיע להבנה כלשהי, שתכלול את התושבים, את הרשויות ואת הוועדה המקומית לתכנון ובניה, שהיא זאת שאמורה בסופו של דבר לחתום על היתר שמתבקש על-ידי אתן חברות.

בנצי מורדוב: למעשה בשטח ניתן לתת היתרים לאותן חברות שמבקשות אבל אנחנו לא חיים בחלל ריק, אנחנו חיים במציאות מסויימת ואנחנו נותנים את דעתנו גם על המצב הקיים בשטח כפי שהוא נראה.

רוברט ראובן: אם התושבים לא רוצים, לא יהיו אנטנות.

קריאה: סליחה, למה לחזור אחורה?

דוד אזולאי: חבל על הויכוח בעניין הזה.

דוד אזולאי: אני מקבל בהחלט את דבריו של הממונה על המחוז במשרד לאיכות הסביבה.

דוד אזולאי: אם זה הנוהל המקובל במשרד וזה מה שקובע, למה לנו להתווכח?

בנצי מורדוב: אני לא מתווכח.

בנצי מורדוב: אני פשוט מציג את העובדות, מה עשינו.

בנצי מורדוב: אולי כיוונו לדעת חכמים וגדולים ועשינו אכן את אותן פעולות.

בנצי מורדוב: רק שאנחנו קיבלנו החלטות מוסכמות על הוועדה המקומית, על הרשות המקומית ועל נציגי אותן חברות, על דעת כולם.

בנצי מורדוב: אני בעד ללכת לדברים מוסכמים ולא ללכת להתנגחויות ולהתנצחויות, שזה מסכים וההוא לא מסכים, או ההוא מסכים וזה לא מסכים.

בנצי מורדוב: לא ייצא מזה כלום.

בנצי מורדוב: באותה ישיבה סיכמנו - הצעתי התקבלה על דעת כולם - שהחברות הסלולריות יכינו חוברת הסברה, יכנסו בית, בית ויסבירו לתושבים את חשיבות הדבר והאם זה מפריע או לא מפריע מבחינה בריאותית, והמומחה של המשרד לאיכות הסביבה יתן את דעתו.

דוד אזולאי: האם אני צריך להנחות את החברות הסלולריות מה לעשות?

רוברט ראובן: יש החלטת מועצה שלא יהיו אנטנות בעוספייה.

בנצי מורדוב: תראו לי החלטת מועצה כזאת, שאין אנטנות ואין היתרים.

בנצי מורדוב: אין לי בעיה עם זה.

דוד אזולאי: אני חושב שחבל להסתבך בעניין הזה.

דוד אזולאי: יש הסכמה.

דוד אזולאי: אמרת שאתה בעד הבנות, אז הנה יש פה הבנה.

דוד אזולאי: מה יותר טוב מהבנה כזאת?

בנצי מורדוב: התושבים רוצים להשתמש בטלפונים הסלולריים.

דוד אזולאי: מה זה "התושבים רוצים להשתמש"?

דוד אזולאי: האם יש פה משאל עם בקרב התושבים?

דוד אזולאי: בשביל זה יש ראש מועצה והוא קבע אם טוב או לא טוב, זה הכל.

דוד אזולאי: אם יש בית אחד שיגיד לך כן והבית השני יגיד לך לא, אז מה תעשה?

בנצי מורדוב: אז מה עושים במקרה כזה?

דוד אזולאי: בשביל זה יש מועצה.

שריף אבו רוקון: יש מועצה ויש מליאת מועצה.

שריף אבו רוקון: מליאת המועצה קבעה.

שריף אבו רוקון: מה שקובעת מליאת המועצה גם מתבצע.

בנצי מורדוב: אני רוצה להבין, מה דינן של אנטנות שקיימות בהיתר?

דוד אזולאי: אמרתי שלגבי ההיתרים אין מה לעשות.

דוד אזולאי: אם זה היתר שניתן על-פי החוק והם עובדים על-פי החוק הזה, נאפשר להם.

דוד אזולאי: האם אתה רוצה להתייחס למסמך שיצא על-ידי הוועדה לתכנון ובנייה רכס הכרמל?

בנצי מורדוב: אני מביע את עמדתי כיושב-ראש הוועדה המרחבית לתכנון ובנייה רכס הכרמל בקשר למסמך הזה.

בנצי מורדוב: לי אין בעיה.

בנצי מורדוב: אם החוק יאפשר לי לתת היתרים על-פי תוכניות שהוגשו ועדיין לא אושרו - - -

עטא פרחאת: סעיף 97 לחוק התכנון והבניה מאפשר לו.

בנצי מורדוב: אם החוק יאפשר לי, אין לי בעיה ואני אשמח.

בנצי מורדוב: אין לי שום בעיה עם הדברים האלה.

בנצי מורדוב: אני בא כדי לסייע לתושבים לבנות את ביתם.

בנצי מורדוב: אני אעשה את זה ברצון רב, ובלבד שזה יהיה במסגרת החוק.

דלית זילבר: אני ממינהל התכנון לתמ"א 36 באגף תוכניות מיתאר ארציות במשרד הפנים.

דוד אזולאי: בוודאי שיש לך דברים מעניינים.

דוד אזולאי: יש שאלה שאני רוצה לשאול, שלא קשורה לעניין.

דוד אזולאי: יש כרגע גורם רביעי שהולך להיכנס לשוק הטלפונים הסלולריים והוא גם יציב אנטנות.

דוד אזולאי: האם אתם כבר סיימתם את תמ"א 36?

דלית זילבר: רציתי להתחיל בזה ולהגיד שאנחנו מקווים שבתחילת חודש דצמבר תמ"א 36 תאושר במועצה הארצית.

דלית זילבר: רציתי לתקן אותך לגבי האנטנות שיש להן כבר היתר.

דלית זילבר: הן יצטרכו לעמוד בכל הוראות הבטיחות שבתמ"א גם אם יש להן היתר בנייה.

דלית זילבר: יצטרכו להוכיח שהן עומדות בכל תקני הבטיחות המחמירים ביותר.

דוד אזולאי: זאת החמרה נוספת מצידכם.

דלית זילבר: החמרות נוספות שאנחנו קיבלנו לגבי אנטנות בהיתר.

דלית זילבר: לגבי אנטנות שאין להן היתר - הן יצטרכו לעמוד בכל הוראות התמ"א, שהן גם בטיחותיות וגם נופיות.

דלית זילבר: והדבר שנוסף בזמן הדיונים בוועדת המשנה של המועצה הארצית הוא כל הנושא של יידוע הציבור.

דלית זילבר: לגבי כל אנטנה שרוצים להקים צריך לפרסם את דבר ההיתר ולתת אפשרות להתנגדות.

דוד אזולאי: איפה אתם מפרסמים את זה?

דוד אזולאי: באיזה פינה קטנה באחד העיתונים שלא קוראים בישוב?

דלית זילבר: זה פרסום לפי חוק התכנון והבניה, כמו שמפרסמים כל דבר.

דלית זילבר: היתרי בנייה בדרך כלל לא מפרסמים אך לגבי אנטנות נקבעה החמרה.

דוד אזולאי: האם אתם נכנסים גם לדיונים לגבי המפעיל הסלולרי הרביעי?

דלית זילבר: אנחנו לא דנים ספציפית במפעיל.

דלית זילבר: תוכנית המיתאר הארצית בעצם נותנת הוראות כלליות לכל האנטנות, לא רק סלולריות.

דלית זילבר: מדובר על בערך 10,000 מיתקנים, מהם רק 3,000 הם סלולריים וכל השאר הם מיתקנים שאנחנו לא תמיד יודעים שהם נמצאים במקום.

וזיה כיוף: אבל מפעיל רביעי זה עוד 2,000 אנטנות במדינה.

דוד אזולאי: בסוף כולנו נלך עם מטריית קרינה.

דלית זילבר: גם מבחינת הבטיחות, אם יעמדו בהוראות התמ"א על-פי מיטב המומחים והתקנים לא תהיה בעיית בטיחות אבל ניתנה גם אפשרות לתושבים ולכל מי שחושב שהוא יכול להיפגע להתנגד.

דוד אזולאי: איפה האזרח הקטן יכול להתנגד?

דוד אזולאי: זה בדיוק כמו בתוכניות בנייה רגילות?

דוד אזולאי: אותה פרוצדורה?

דלית זילבר: זה הליך דומה, כיוון שאין הליך לפרסום של היתר עד היום.

דלית זילבר: עשו הליך שהוא דמוי התנגדות בשביל שהאזרח יוכל להתנגד.

דוד אזולאי: האם אני יכול להציע לכם הצעה?

דלית זילבר: אם אתה רוצה שהתמ"א תאושר אז אל תציע לנו עכשיו.

דוד אזולאי: אני מציע לכם, אל תתחילו לדון על המפעיל הרביעי לפני שגמרתם את תמ"א 36.

דלית זילבר: ההחלטה על המפעיל הרביעי היא לא אצלנו.

דלית זילבר: זה שייך למשרד התקשורת ולמשרד הפנים.

דוד אזולאי: אבל זה יגיע אליכם.

דלית זילבר: זה לא יגיע אלינו.

דלית זילבר: המפעיל צריך לעמוד בכל התנאים שהתמ"א מציבה.

דלית זילבר: הוא לא מגיע אלינו ספציפית.

דלית זילבר: מבחינתנו כל המפעילים הם אותו דבר.

דוד אזולאי: מתי המפעיל הרביעי יתחיל להציב את האנטנות שלו?

אסף אייזין: עוד לא נבחר מפעיל רביעי.

אסף אייזין: עוד לא יצא מכרז.

יהודית נאות: זו הסיבה לעיכוב המכרז, לא רוצים אנטנות.

איוב קרא: שכחנו דבר אחד מאוד קרדינלי לעוספייה ולאיזור: הכביש העוקף שהיה צריך לעבור בכניסה לעוספייה.

איוב קרא: על-פי כל הסיכומים הוא בוטל מזמן אך הוא עדיין נמצא על המפות (בתמ"א 30) והוא מפריע להתפתחות האיזור הזה בכלל.

איוב קרא: כך לא יכולים לאפשר למינהל מקרקעי ישראל לצאת למיכרז על ...

איוב קרא: אנחנו רוצים לקרוא לכל הנוגעים בדבר לבטל את הכביש הזה ברישומים כדי שכל נושא פיתוח הכניסה לעוספייה יקבל דחיפה קדימה.

וזיה כיוף: אני רוצה להתייחס ברמת המקרו לשתי נקודות.

וזיה כיוף: קודם כל, אני רוצה לפנות לכולם ולהגיד: תיראו במה אנחנו מתעסקים.

וזיה כיוף: אנחנו מתעסקים בדברים שהם מאוד יסודיים.

וזיה כיוף: זה כמו שאדם יקבל רישיון לחיות.

וזיה כיוף: אני חושב שהבעיה היא לא בעיית התושבים אלא היא בעיית המדינה, היא בעיית הממשלה, היא בעיית משרד הפנים.

וזיה כיוף: אם הבעיות האלה לא יפתרו אני חושש שהן יובילו אותנו למצבים לא הכי נוחים.

וזיה כיוף: אני כחבר ועדת התכנון והבניה רכס הכרמל, שהיתה וקיימת, אומר שלפעמים לא צריך להיות צודק, צריך להיות חכם.

וזיה כיוף: חוכמה היא לא בהכרח דבר לא חוקי.

וזיה כיוף: היא דבר חוקי שיכול לתת פתרונות מיידיים לתושבים.

וזיה כיוף: אם רוצים להפוך משרד מסויים במדינה למשרד לאי-מתן רשיונות אז אפשר במקביל גם לעשות חוק במדינה שיאמר לעצור את הריבוי הטבעי ואז לא יהיה צורך לתת רשיונות.

דוד אזולאי: את זה אמר השר אברהם שוחט, החבר שלך.

וזיה כיוף: אתה ואני יודעים שאנחנו לא מסכימים לזה ויש לנו את הסיבות לכך.

וזיה כיוף: דבר שני, בנושא מחיר הקרקעות: הכל נובע ממדיניות, ואף אחד לא יגיד לנו שלא.

וזיה כיוף: לקנות קרקע מתושב לתושב יותר זול מאשר לקנות מהמדינה.

וזיה כיוף: זה נובע מהרצון להביא את התושבים לקנות מהתושבים עצמם ולא לקנות מאדמות המדינה.

וזיה כיוף: עוספייה פעם שלטה ב-40,000 דונם והיום רק ב-5,000 דונם.

וזיה כיוף: לעומת זה ליקנעם היו לפני 15 שנים 5,000 דונם והיום יש לה 12,000 דונם.

וזיה כיוף: לא יכול להיות שאנחנו כל הזמן נצטרך לסבול מהחנק ומרמת המחירים הגבוהה שמבקשים עבור האדמות בזמן שיש לנו זוגות צעירים רבים ולכן אנחנו צריכים להתרחב.

וזיה כיוף: שאלו האם עוספייה הגישה תוכניות מיתאר או לא הגישה.

וזיה כיוף: השאלה היא לא עוספייה.

וזיה כיוף: השאלה היא המדיניות.

וזיה כיוף: אני אומר ליושב-ראש, כמי שהיה ראש רשת מקומית וכמי שהוא היום יושב-ראש ועדת הפנים ואיכות הסביבה וחבר הכנסת - צריך לפתור את הבעיות ברמת המדיניות.

וזיה כיוף: תודה.

שמעיה בן-דוד: אנחנו כנציגי רשות שמורות הטבע והגנים הלאומיים רוצים לומר בקצרה גם את דברנו, כי שמענו פה שני חברים שהתייחסו קצת לנושא שלנו.

שמעיה בן-דוד: רשות שמורות הטבע והגנים הלאומיים עובדת הרי על-פי חוק.

שמעיה בן-דוד: בית המחוקקים הזה הוא שיצר את החוקים והוא מינה את הרשות.

מוחמד כנעאן: כולם במדינה עובדים לפי החוק.

שמעיה בן-דוד: הוא מינה את הרשות כדי לשמור על החוקים.

שמעיה בן-דוד: יחד עם זה, במשך שנים אכן הדברים דשדשו.

שמעיה בן-דוד: בחודשים האחרונים תיאמר מלה טובה לשרה לאיכות הסביבה שלמעשה דרבנה אותנו להגיע לפתרון הסדרי השטחים עם הכפרים.

שמעיה בן-דוד: הדבר הזה יצר מצב שאותם הפקידים הקטנים, שמר והבה דיבר עליהם, הלכו בשטח על מנת לתאם ולגמור אחת ולתמיד את המפות האלה שאיתן אנחנו נגיע להסדרים.

שמעיה בן-דוד: לגבי זה שהיה עיכוב, וזה תשובה אליך, חבר הכנסת קרא:

שמעיה בן-דוד: הוא תלוי גם בהם וגם בנו וגם בדברים נוספים.

שמעיה בן-דוד: השרה לאיכות הסביבה נתנה לנו לוח זמנים אך כבר באותו יום ידענו שכנראה לא נעמוד בו, כי זה היה מאוד צפוף.

איוב קרא: אז זה מצדיק עיכוב של חודשיים אבל אתה מתעכב כבר חצי שנה.

שמעיה בן-דוד: לשמחתי אני יכול להגיד, ואמרו את זה שני ראשי המועצה, שעכשיו אנחנו נמצאים בהתקדמות אדירה.

שמעיה בן-דוד: יש כבר קווים שסומנו, אנשים הלכו בשטח עם מכשירים מסויימים ואנחנו יודעים פחות או יותר לקראת מה אנחנו הולכים לקראת סוף הסדרי הקרקעות בין הפארק לבין אותם הכפרים.

שמעיה בן-דוד: לוח הזמנים הבא יהיה תלוי במשא ומתן בין שני הצדדים.

וזיה כיוף: אולי היושב-ראש יכול לתת פז"מ, פרק זמן.

דוד אזולאי: רבותי, אני רוצה לעשות כאן הבחנה.

דוד אזולאי: יש כמה נושאים: כל הנושא של התכנון והבנייה והמסמך שיש עליו ויכוח בין המחוז לבין ראשי המועצות, והנושא של האנטנות הסלולריות.

דוד אזולאי: בואו נלך מהקל אל הכבד.

דוד אזולאי: לגבי האנטנות הסלולריות הסיכום יהיה כזה: אני מבקש מהמשרד לאיכות הסביבה, יחד עם ראשי המועצות, יחד עם נציגי החברות הסלולריות ועם יושב-ראש הוועדה לתכנון ובניה להיפגש, לבדוק את הדברים בשטח, להגיע לאיזה אמצעים ובהתאם לכך לקבל החלטות.

דוד אזולאי: אני גם מבקש לקבל על כך דיווח לוועדה.

דוד אזולאי: הנושא השני מתייחס למסמך של הוועדה המרחבית לתכנון ובניה רכס הכרמל.

בנצי מורדוב: מי דואג ליישום?

דוד אזולאי: אני לא בר סמכא לומר מי ידאג ליישום.

דוד אזולאי: אני יכול להיות נחמד עכשיו ולהישמע טוב באוזני כל החברים ולהגיד שאני דורש ליישם את המסמך הזה ואז בעצם כולם יהיו איתי.

דוד אזולאי: אני חושב שההחלטה ליישם מסמך כזה היא לא ברמה של מחוז אלא זאת מדיניות של השר.

דוד אזולאי: לכן אני אפנה לשר הפנים ואבקש ממנו ליזום דיון עם כל הגורמים הנוגעים בדבר על מנת לקבל החלטה.

דוד אזולאי: באותה הזדמנות אני מציע גם לקיים דיון על המצוקה של הקרקעות והפשרת הקרקעות בפארק ונושא תוכניות המיתאר.

דוד אזולאי: אלה הדברים.

דוד אזולאי: אני כיושב-ראש הוועדה אפנה לשר הפנים ואבקש ממנו לפעול בעניין הזה, כאשר אנחנו נמשיך ונעקוב אחר ביצוע ההחלטות.

דוד אזולאי: ברשותכם, אקרא את סיכום הדיון מתוך הכתב:

דוד אזולאי: 1) ועדת הפנים ואיכות הסביבה שמעה על מצוקת הקרקעות בדליית אל כרמל ובעוספייה ועל כך שלזוגות צעירים ולחיילים משוחררים אין קרקעות לבניית מגורים.

דוד אזולאי: 2) הוועדה שמעה בדאגה רבה על חוסר קרקעות לבנייה ציבורית, לתעשייה ותיירות.

דוד אזולאי: 3) הוועדה עמדה על הוויכוח בין ראשי המועצות המקומיות לבין המחוז בעניין מסמך ההבנות שיצא מוועדת התכנון והבניה רכס הכרמל, שלפחות בחלקו אינו מקובל על המחוז.

קריאה: מר קופלמן היה באותה ישיבה.

דוד אזולאי: יש שני מסמכים: המסמך הזה שהוא חתום עליו והמסמך השני.

דוד אזולאי: האם אני אכריע כעת בנושאים כאלה?

דוד אזולאי: אני לא יכול.

דוד אזולאי: בואו נהיה מציאותיים.

דוד אזולאי: אני יכול להיות נחמד ולהגיד לכם שאני דורש לקיים את המסמך הזה אבל אלה דברים בלי כיסוי.

דוד אזולאי: לא ניכנס לדברים האלה.

דוד אזולאי: אנחנו מעוניינים לפתור את הבעיה.

דוד אזולאי: אני מודיע לכם, גם אתם כראשי מועצות, גם יושב-ראש הוועדה לתכנון ובניה, אף אחד לא מסוגל.

דוד אזולאי: אלא אם שר הפנים ינחה את הממונה על המחוז לפעול על-פי המסמך הזה ואז זה מחייב את כולם.

דוד אזולאי: אם השר יחליט לעבור על החוק, זה כבר בעיה אחרת.

דוד אזולאי: פקיד יבצע מה שהשר יורה לו.

דוד אזולאי: 4) הוועדה דורשת משר הפנים להתערב לאלתר בנדון ולהנחות את הנוגעים בדבר כיצד לנהוג במסמך ההבנות שהוצא על-ידי הוועדה לתכנון ובניה רכס הכרמל בתאריך 9.4.2000.

דוד אזולאי: 5) הוועדה דורשת מהמשרד לאיכות הסביבה ומראשי המועצות, יחד עם נציגי החברות הסלולריות, לבדוק ולדווח על אנטנות המוצבות ללא היתר ולפעול להורדתן על-פי החוק.

דוד אזולאי: 6) הוועדה תמשיך ותעקוב אחר הדיונים עם שר הפנים ועם המשרד לאיכות הסביבה.

רמזי חלבי: יש לי הערה.

רמזי חלבי: דיברת במשפט הקודם על אנטנות שהוצבו ללא היתר.

רמזי חלבי: ומה קורה עם האנטנות שהושמו בהיתר כשהציבור מתנגד להן?

דוד אזולאי: סיכמנו שאין לנו שום ויכוח לגבי ההבנות אליהן תגיעו ביניכם.

דוד אזולאי: אם ראשי המועצות המקומיות יגיעו להבנה עם המשרד לאיכות הסביבה ועם החברות הסלולרית ועם כולם ויקבעו שזה לא מפריע ושזה מקובל, אז מה הבעיה שלנו?

איוב קרא: האנטנות שקיבלו היתר לעוד 4 שנים יכולות לגרום אסון לציבור כולו.

אסף אייזין: איזה אסון?

אסף אייזין: אלה אנטנות שעומדות בכל התקנים.

איוב קרא: האם לא ראית מה שקרה?

אסף אייזין: אמרתי שבעוספייה זה 3 אנטנות מתוך 40 שהיו שם.

אסף אייזין: לא ראיתי שהיה טיפול בשאר האנטנות.

אסף אייזין: מה גם שהאנטנות האלה עומדות בתקנים מחמירים ביותר ומפוקחות על-ידי המשרד לאיכות הסביבה.

דוד אזולאי: רבותי, חבל להכניס עיזים בסיכום הזה.

דוד אזולאי: אני חושב שיותר מכך, אסור שזה ייאמר.

דוד אזולאי: אין לי בעיה, ברגע שיש הבנה בין כל הגורמים הרי זה מה שאנחנו רוצים, זה הכל.

דוד אזולאי: הרי המכנה המשותף לכולם פה הוא טובת התושבים, נקודה.

דוד אזולאי: לא חשודים בעיני לא ראש המועצה, לא נציגי המשרד ולא ועדת התכנון והבנייה שהם לא רוצים.

דוד אזולאי: יכול להיות שלמפעילים יש את האינטרס העסקי שלהם.

אסף אייזין: גם הם רוצים את טובת התושבים.

דוד אזולאי: 7) הוועדה ממליצה למועצה המקומית עוספייה לשתף פעולה עם המחוז במשרד הפנים בכל הקשור להכנת תוכנית המיתאר, לצורך קידומה ואישורה.